Liger-Atlantel : ar c'huzul departamant a ro arc'hant da Afrika\nUr gwir bod-espern eo ar re wenn, neketa ?\nMilionoù ha milionoù a zivroidi a zo war hon douar, maget ganeomp. Met n’eo ket a-walc’h war a seblant, dav eo dimp kas forzh arc’hant war-eeun da Afrika ivez. Departamant al Liger-Atlantel a zo fier-ruz da embann ez eus bet soutenet gantañ « 29 raktres e broioù all » ar bloaz-mañ. N’eus ket tud paour a-walc’h e Breizh ? Met e peseurt broioù ez a hor arc’hant a-benn ar fin ? Norzh-Iwerzhon ? Pologn m’emañ al lu polonad o tifenn Europa a-enep al lanvioù a estrañjourion ?\nN’eo ket ! Ne faotañ ket d’an Departamant souten raktresoù e broioù Europa. En Afrika ne lavaran ket. Rak en Afrika evit an darn vrasañ anezho. E 2021 ez eus bet soutenet 13 raktres en Afrika gant an departamant 44. Listenn ar broioù : Afrika ar Su – Benin – Burkina Faso – Kameroun – Gine – Madagaskar – Maroko – Maoritania – Republik Kreizafrikan – Kongo – Senegal – Togo ha Tunizia\nOuzhpenn-se ez eus bet soutenet ur raktres er Reter Tostañ, ar Palestin, hag unan all e Kreiz Amerika : Nikaragua.\nBep bloaz e vez roet yalc’hadoù eus 1500€ da 20 000€ da vroioù ha poblañsoù hag o deus kasoni ouzh europeiz, neuze. Arc’hant foranet evidomp kar ne vir ket ouzh ar poblañsoù-se da aloubiñ tamm-ha-tamm hor bro.\nAdkavit amañ ar raktresoù e broioù estren arc’hantaet gant hor gwenneion !\ndepartamant al liger-atlantel\nManeguen 27/11/2021 08:50\tAt\t8 h 50 min\nDiouzh un tu all ez eo mat o sikour da ziorren o bro evit ma chomfent eno kentoc’h eget divroañ da Europa.\nE brezhoneg 25/09/2021 04:10\nPornizhan (44) : an ti-kêr a laka kresk war an taos war al lojeiz evit an eil-tiez


Pajenn:Sales - Introduction d’ar Vuez devot.djvu/325 - Wikimammenn\nPajenn:Sales - Introduction d’ar Vuez devot.djvu/325\nlicat ha peguer sansibl oa an ene caër ha santel-mâ e quènver an affeterez hac an diguisamant a gomsou. Certenamant un ornamant vras eus ar vuez Christen eo ar fidelite, ar simplicite hac ar sincerite ebarz er c’homsou. Lavaret em eus, eme Zavid, me a lacai evez ouz va c’homportamant, evit na bec’hin quet em c’homsou. Liquit gard, emezâ, va Doue, var va guenou, hac un nor da serra var ma musellou, ha na bermetit quet e gonsante va c’halon da lavaret comsou malin ha tromplus evit clasq en em excusi em pec’hejou.\nUn avis, pehini a roas ar Roue St. Lois, eo na zeuimp quet da zemanti den o controlia pe o repren e gomsou, nemet pec’het pe zomaich bras ve deomp chom hep e ober, evit d’ar fin evita peb contestationou ha peb disputou : mæs pa vezomp obliget da lavaret ar chontrol d’ar pez a lavar un all ha da opposi hor santimant ouz e hini, e rencomp usa gant un douçder ha gant un adress bras hep fallout violanti na contraign e speret : rac endeun ne c’hounezer netra evit quemeret an traou gant ruster ha gant c’huervder.\nAr parlant nebeut, pehini a so quement recommandet gant an dud fur aveich-all, ne dleer quet da entent ec’his pa na ranquer lavaret nemeur a gomsou ; mæs dre ar parlant nebeut-se e c’hententer, penaus ne ran-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/325&oldid=118518 »\nKemmoù diwezhañ degaset d'ar bajenn-mañ d'an 7 Eos 2018, da 16:01.


Leonora Blanche Alleyne - Wikipedia\nLeonora Blanche Alleyne\nLeonora Blanche "Nora" Lang (ganet Alleyne ; 8 Meurzh 1851 – 10 Gouhere 1933) a oa ur skrivagnerez saoz, embannerez ha troourez. Brudet eo he labour war-dro an dastumad The Fairy Books, ur rummad 25 levrad kontadennoù evit bugale embannet ganti hag he fried, ar Skosad Andrew Lang, etre 1889 ha 1913. Ar re vrudetañ eo The Rainbow Fairy Books, an 12 a zo disheñvel o liv.\nGanet e oa e Clifton, e-tal Bristol, ha hi ar yaouankañ eus seizh bugel e ti Charles Thomas Alleyne (1798–1872), perc'henn ur blantadeg er Barbados, ha d'e bried Margaret. Dimeziñ a reas da Andrew Lang d'an 13 a viz Ebrel 1875, en Clifton, Gloucestershire. Goude o eured e vevjont e Kensington, e Londrez.\nE 1912 e varvas he fried Andrew Lang. E 1933 e varvas Leonora Blanche Alleyne\nAdtapet diwar « https://br.wikipedia.org/w/index.php?title=Leonora_Blanche_Alleyne&oldid=1893612 »\nSkrivagnerien evit ar re yaouank\nKemmoù diwezhañ degaset d'ar bajenn-mañ d'an 31 Gen 2021, da 08:49.


Pajenn:Riou - An ti satanazet.djvu/77 - Wikimammenn\nPajenn:Riou - An ti satanazet.djvu/77\n— « Mat, hiviziken, ni a lezo ar merc’hed da gontañ o istorioù… ha da ziskontañ eus o fortun heritaj ar voereb kozh rak hennezh a vo deomp, kousto pe gousto. Mari n’he deus mui nemet tri pe bevar devezh da vevañ ken ha, marteze, nebeutoc’h ; an dra-se a vo hervez… gouzout a rit petra. »\n— « Ha c’hwi a zo sur, Job, he deus arboellet ar voereb kalz arc’hant ? »\n— « Pase sur on. An arc’hant, pe, kentoc’h, an aour a zo kuzhet e goueled an armel, dindan al liñserioù. »\n— « Hag ez eus kalz anezhañ ? »\n— « Ret eo bet lakaat ur planken derv nevez dindan an armel, evit herzel ouzh ar pouez. Me va-unan am eus gwelet Herri — Doue r’ e bardono ! — o stagañ ar planken-se, ha c’hoazh e oa bet gwall-nec’het, o welout ac’hanon o tont d’an ampoent e-barzh an ti. Soñjit ! kement taol a skoe evit poentennañ ar planken nevez, a lakae an aour da stirlinkat er goueled. Paket berr an tamm anezhañ, Herri a lavaras din : « Un tamm houarn kozh bennak a zo bet disoñjet e goueled an armel. » Houarn kozh, a lavaran-me ! Herri ne oa ket bet pell o lezel ar planken da stagañ hag o lavarout din : « Job, azez ma kemerimp bep a chopinad sistr ! » Ha, keit m’edomp oc’h evañ hag o kontañ, Herri a selle atav ouzh traoñ an armel hag a selaoue, aon gantañ, emichañs, klevout un draskadenn spontus bennak ha gwelout e aour o ruilhañ war al leur-di. Hein ! Lom, krediñ a rit bremañ ez eus aour en armel Mari Karreg-al-Louarn ? »\nAdtapet diwar « https://br.wikisource.org/w/index.php?title=Pajenn:Riou_-_An_ti_satanazet.djvu/77&oldid=142975 »


Un danvez to dispar " To pa ri ti\nPa ri ti to "\nA-bouez-bras eo kaout un doenn vat en hon bro meurvorel he hinad, glebiet alies gant ar glaveier ha hejet gant an avelioù pa n'eo ket gant ur gorventenn bennak. En ur sellet en-dro deomp e vefemp techet da grediñ eo bet toet an tier a-viskoazh gant mein-sklent, ken stank eo an toennoù glas. Stag eo ar maen-sklent ouzh skeudenn Breizh, glas he liv peurvuiañ, melen pe arvelen ivez pe glas-gwer zoken (e Ploerzhel). Diaes eo soñjal e oa al lodenn vrasañ eus an dud, n'eus ket keit-se c'hoazh, gwechall ha n'eo ket gwechall gozh, o vevañ e tier-plouz. Met dre m'o deveze muioc'h a aez e tilezent ar soul evit ar sklent da bellaat dañjer an tangwall ha da gaout toennoù solutoc'h ha padusoc'h.\nUn danvez-to dispar\nKevezerezh a vez war marc'had ar sevel-tier etre ar maen-sklent ha meur a zanvez all : an teol, ar fibrosimant, ar zink hag an danvezioù terek (asfalt-shingle hag all). Ma vez gwerzhet mat eo abalamour d'e berzhioù mat :\nDidreuzus eo ha n'eo ket splu. Ne frailh ket, neuze, gant an dour skornet a vefe e-barzh.\nHerzel a ra mat ouzh ar flastradur koulz hag ar gwellañ granit.\nHerzel a ra mat ouzh an torradur koulz hag ar c'hoad derv.\nDizevus eo ha herzel a ra ouzh un temperadur a 200°.\nN'o deus an trenkennoù efed ebet warnañ. Takennoù trenkenn gloridrek strilhet warnañ n'en lakaont ket da vouilhañ.\nDa echuiñ ganti, ur sklentenn vat a vez aes da implij, ne wenna ket, ne stag ar man outi ha padout a ra pelloc'h evit lodennoù all ar savadur.\nUn abeg all en deus lakaet industriezh ar mein-glas da vont en-dro eo ijinadenn ar c'hregier d'o stagañ ouzh ar c'hoadaj. E-mod-se eo bet digresket koust al labour en ur zegas ur wellaenn deknikel : n'hell ket an dour en em silañ ken gant ar vein o fichal.


Daou vab ar pesketaer - Wikimammenn\n◄ Fañch an Uhel\nUr wez a oa, ur wez a vo,\nEwit rei roll d’ann holl gaozo.\nUr wez a oa ur Pesketaër koz, hag a oa dougeres he vroeg. Un abardez ec’h arruas er gèr ha n’hen defoa tapet netra. He vroeg a c’hoantaas debri pesked, hag a renkas retorn d’oc’htu d’ann aod. Teurel a ra he roejo, hag a tigass gant-hanur pesk ar c’haera. Ma oa stad en-han : — Brema bepred, a lare d’ehan he-unan, am bo peuc’h digant ma groeg. — Met setu pa oa kregi er pesk, heman a em laka da brezeg, hag a làr d’ehan : — Pa vin marw, ro ma c’hig da debri d’as groeg ; ma c’halon hag ann dour en pehini a vin bet gwalc’het, d’as kazek, ha ma bouellou ha ma skevend d’as kiez. — Ma oe souezet braz ar Pesketaër o klewet ur pesk o prezeg evel un den ; biskoaz n’hen defoa gwelet kement-all. Laret a reaz : — Ober a rinn. — Hag a teuas neuze d’ar gèr. —\nPa arruas, a laras d’he vroeg : — Me ’vad am euz tapet eur pesk kaer ! sellit, groeg, pebeuz da besk ! —\n— Ia ’vad ; rèd eo lakaad anehan da boazad.\n— Ma ouvefac’h peira hen euz laret d’in ?\n— Piou ? ar pesk ?\n— Ia, ar pesk.\n— Petra hen euz làret eta ? —\n— Rei he gig d’ac’h da debri, he galon hag ann dour a vo bet o walc’hi anehan, d’ar gazek, hag he vauellou hag he skevend, d’ar giez.\n— Rèd a vô ober evel ma hen eûz làret.\n— Hag a zo mad ! a laras ar Pesketaeër ; pep a ebeul ha pep a gi da bep-hini ma bugale.\nAnn daou baotr a deue mad. Pa oent digwet gant ann oad a bemzek pe a c’houezek vioaz, a laras unan an-he a oa skuiz er gèr, hag a renkje mont da vale-brô. Kaer ho defoa hen pedi da choum er gèr, he dad, he vamm hag he vreur, na dalvee ket, rèd a oa hen lezel da vont. Met a-rok a laras d’he vreur mont bepbeure, kerkent ha ma savje, da skei un tol kontell en troad ul loreenn a oa er jardinn, ha pa deuje gwad gant-han, neuze a vije marw ; met bete neuze n’hen dije ket ezomm da gaout morc’hed gant-han. —\nMont a ra en hent, gant he varc’h hag he gi. Bale a ra kement ha ker-bihan, ma tigwez iwe en ur vali gwez-dero braz, ur vali hirr-hirr. Mont a ra beteg ar penn, hag a wel ur c’hastell kaer. Skei a ra war ann or. Digoret eo d’ehan. Goulenn a ra ha na euz ezomm a vewel a-bed. Kommerret eo da baotr marchosi. Dre ma oa ur paotr stummet mad, akuit en he labour, hag ur paotr koant iwe, a plije kaer d’ann Otro ; hag he varc’h hag he gi a blije d’ehan iwe. Met mui a plije c’hoaz da verc’h ann Otro, un dimezell iaouank ar c’hoanta. Kement a reaz o plijout d’ehi, ma oent dimét hag eureujet a-benn ur bloaz.\n— Ato, emezhi, euz ann tu-se ar c’hastell a zo ur porz leûn a loened benimuz, aered, sourded, touseged hag a bep-seurt amprefaned.\nSetu diwar neuze na ree nemet sonja er porz-se, hag hen defoa ur c’hoant vraz da vont da welet he-vran ha gwir a oa laret d’ehan. Un de pa oa o vale en tu-se ar c’hastell, gant e varc’h hag he gi, (he vroeg na oa ket gant-han ann dro-se), — o tremen abiou ann or, a laras : — Rèd eo d’in gweled petra a aze. —\nSkei a ra war ann or. Digorret eo kerkent gant ur vroac’hig koz, pini a lar d’ehan : —\n— De-mad d’id, ma mabig ; deut oud d’am gwelet eta ?\n— De-mad d’ac’h, mammig koz.\n— Hast buhan dont ebars, ma tiskouezinn d’id ann treo kaer a zo ama. Sell aze diou chadenn da staga da varc’h ha da gi.\n— Deuss ganen brema, mabig, ma tiskouezinn d’id ma c’hastell ; deuss da welet ann holl dreo-kaer am euz me ; biskoaz na t’euz gwelet kement-all. Eomp da genta da welet ar vilinn-aotenno.\nPa oent e kichenn ar rod vraz, goloët holl a aotenno : —\n— Sell, mabig, kaera da dra ! Laka da benn dre aze, em bleg un tammig, ewit gwelet gwelloc’h.\nPa oa sellet en toull, hep sonja en drouk, ann Diaoules koz a voutas anehan war ar rod, hag a koueas d’ann traon draillet ha malet evel brenn-heskenn ! —\nHe vreur, a oa chommet er gèr, ac’h ee bemde da gontella troad al loreenn, hag evel na deue ket a wad gant-han, a lâre bep-tro : —\nDoue ra vo meulet, beo eo c’hoaz ma breurig !\nMet allas ! ar beure-se, kerkent hag hen doe roët he dol-kontell, a tilampas ur bouill gwad : —\nMarw eo ma breur kez, siouas ! a laras kerkent.\nHag hen raktal da gavoud he dad, o oela, ha da laret d’ehan : —\n— Allas ! ma zad, marw eo ma breur paour !\n— Ha penoz a ouzoud te se ? —\n— Laret hen defoa d’in, a-rok mont kuit, mont bep-beure da skei un tol-kontell en troad al lorenn a zo er jardinn, ha pa deuje gwad ganen, neuze a vije marw. Allas ! ar beure-ma, kerkent hag am euz skoët al loreenn, a zo dilampet ur bouill-gwad ! Ma breurig paour a zo marw ! Rèd eo d’in mont brema d’hen klask, ha na baouezinn a vale, nag en noz nag en de, ken am bô kavet anehan ! —\nKaer ho defoe he dad hag he vamm goela hag hen pedi da chomm er ger gant-he, en ho c’hozni, na dalvee ket ; mont a ra en hent, gant he varc’h hag he gi, evel egile. Bale a ra, bale a ra, kement ha ken buhan ma tigwez iwe er memeuz bali gwez-dero evel he vreur. Skei a ra war dor ar c’hastell, ha kerkent ez eo digorret d’ehan. Pa hen gwell o tont er porz groeg he vreur, a tiskenn buhan-ha-buhan euz he c’hambr, hag a teu da lampad en he gerc’henn, o laret : —\n— Arru ’oud eta, ma fried kez ! Jezuz ! vel am euz bet nec’hamant ganid ! Aoun am boa a vijes êt er porz a-dre ar c’hastell, rag a-c’hane na retorn den.\nEm gollet a oann er c’hoad, na ouzon penoz ; met n’am euz bet droug a-bed.\nSetu joa vraz er c’hastell, a greiz ma oa glac’haret ann holl.\nPa oa deut ar c’houlz , a koanjont asambles, ha goude a pignjont ho daou da ho c’hambr, ewit mont da gousket. Met a-rok mont er gwele, heman a lakaas he gleze noaz etre-z-he ho daou.\n— Daoust petra a zo kaoz d’ehan da ober se ? a lare en-hi ic’h-unan ar vroeg, souezet.\n— Perag ? met laret am euz d’id c’hoaz ; na t’euz ket a sonj eta ? —\n— Nann sur ; ankouet am euz.\n— Ma ! me a laro did c’hoaz : — En tu-se ar c’hastell a zo ur porz leun a aered, sourded, touseged, holl amprefaned benimuz, ha loened-all falloc’h c’hoaz hag ann hini a afe eno, na zistrofe bikenn.\n— Aze, — a lare en-han he-unan, a renk bea ma breur, ha na euz forz petra a c’hoarveo, red eo d’in mont da welet.\nSkei a ra war ann or. Dont a ra ar vroac’h koz da digorri : Anaveout a ra kerkent marc’h ha ki he vreur, ewit-he da vea treut ka prest da verwel gant ann naoun.\n— Demad d’id, mabig ! a lar d’ehan ar vroac’h, deut out iwe d’am gwelet ? deuss ebars buhan, ma tiskouezinn d’id ann holl dreo-kaer am euz ama. Kommer ann diou chadenn-se, da staga da varc’h ha da gi aze en toul ann or, ken a zistroï.\n— Ma? mar na fell ket d’id staga da varc’h ha da gi, ho losk aze, ha deuss ganen bepred da welet ma c’hastell.\n— Sell, mabig, bout da benn en toull-se, hag a weli ur burzud ar c’haera.\n— Diskouezit d’in penoz ober, mamm-goz, ewit gwelet. —\n— Sell, evelhenn, mabig.\nNeuze ec’h a da vale dre ar c’hastell, da welet ha na gavo ket he vreur. Ma tigwez gant-han ul Louarnes, pehini a lar d’ehan : —\n— Penoz oc’h euz c’hui gallet dont ama ?\n— Petra, c’hui a gomz iwe ? a c’houlennas, souezet braz.\n— Evel ma welet.\n— Oh ? me am euz gouveet ann tu da dont a-benn euz ar vroac’h koz.\n— Penoz se eta ?\n— Penoz ? tolet am euz anehi war he fenn bars ar vilinn aotenno, hag ez eo bet draillet munud evel brenn-heskenn.\n— Oh ! me ’gare a ve gwir a larfac’h ?\n— Na euz netra a wiroc’h, kredit anoun, pa larann d’ac’h.\n— Neuze oc’h euz ma delivret !\n— Pemp-kant vloaz a oa, emehi, a oan-me dalc’het aman indan gazel-gae gant ar zorseres milliget se !\n— Ha ma breur paour, na ouzoc’h doare anehan ? —\n— Ho preur a zo bet tolet gant-hi er vilinn-aotenno, hag ec’h eo bet draillet munud evel brenn-heskenn. Met na euz ket a forz ; me am euz dastummet holl, he gig, he wad hag he eskern, ha gant ur vuredad dour a vuhez a zo en kambr ar vroac’h-koz a rentfomp d’ehan c’hoaz ar vuhe.\nLaket a oe ann holl dammo en ur bern, kig, gwad hag eskern, tolet war-n-he ur vuredad dour a vuhez, ha kerkent a weljont o sevel ac’hane mab all ar Pesketaer, beo ha iac’h evel biskoaz, hag a laras : — me a-vad am euz kousket !\n— Ia, ma breur paour, ha penamet-on hag ar Brinses-kaer ma, na vijes ket dishunet c’hoaz !\nLaket a oe kerc’had ar pesketaer koz hag he vroeg, en ur c’harronz kaer, hag a oe eno neuze, epad ur miz penn-da-benn, festo, danso ha c’hoario evel n’och euz gwelet biskoaz.\nMamm-goz ma mammio-goz a oa un tammig kar d’ar pesketaër koz, hag a oe iwe pedet, hag evel-se a teuas kezlo bars ar vro euz ann eured-se. —\nKontet gant Marc'harit Fulup, a baroz Plunet.\n↑ Tous mes contes ont été recueillis en breton, comme celui-ci, et traduits fidèlement sur ces textes authentiques. Si je n’ai donné que des traductions dans ce qui précède, c’est afin de ne pas faire un livre de cette brochure qui n’est, en quelque sorte, qu’un prospectus du recueil plus considérable que je prépare, et qui est déjà entièrement rédigé. — Ce texte et ceux de : — Jésus-Christ en Basse-Bretagne et le Meunier et son seigneur suffiront pour faire juger de ma méthode. —\nAdtapet diwar « https://br.wikisource.org/w/index.php?title=Daou_vab_ar_pesketaer&oldid=15193 »\nKemmoù diwezhañ degaset d'ar bajenn-mañ d'an 30 Gen 2011, da 11:39.


Pajenn:Sales - Introduction d’ar Vuez devot.djvu/224 - Wikimammenn\nPajenn:Sales - Introduction d’ar Vuez devot.djvu/224\ngoude ne demaint quet oll er berfection, ec’his n’er gueleur nemet re. Lequeomp hor poan eta, Philotee, da bratica ervat an teir vertuz-mâ peb-unan hervez e vocation. Rac peguement bennâc n’hon lequeont quet er stad a berfection, e roont deomp cousgoude ar berfection memes ; evelse e zoūp oll obliget da bratica an teir vertuz-mâ, peguement bennâc na deump quet oll obliget d’o fratica er memes fæçon.\nBeza ez eus diou seurt oboissanç, unan necesser hac unan volontier. Dre an hini a so necesser e tleit oboissa humblamant d’ho Superioret Ecclesiastic, evel ma zeo ar Pap, an Escop, ar Person, pe Gure hac ar re-all pere a so deputet eus o ferz : e tleit oboissa d’ho Superioret politic, da lavaret eo d’ar Roue ha d’ar re pere a so etablisset eus e berz da c’houarn ho pro hac ho carter : e tleit erfin oboissa d’ho Superioret domestic, da lavaret eo d’ho tad, d’ho mam, d’ho mæstr ha d’ho mæstres. An oboissanç-mâ so galvet necesser abalamour na ell nicun en em exanti diouz an oboissanç, pehini a dle d’ar Superioret-se, o veza ma en deveus roet Doue dezo an authorite da c’hourc’hemen ha da c’houarn peb-unan diouz ar pez a so roet dezo e carg varnomp. Grit eta ar pez a c’hourc’hemennont deoc’h, an dra-se a so un necessite : mæs evit beza parfæt, heuliit c’hoaz o avisou ha memes o desirou e que-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/224&oldid=118436 »


Fuzuilhadeg moskeennoù Christchurch - Wikipedia\nFuzuilhadeg moskeennoù Christchurch\nMoskeen Al Nour e 2006\nLec'hiadur Christchurch, Zeland-Nevez\nFuzuilhadegoù moskeennoù Christchurch zo bet d'ar 15 a viz Meurzh 2019 da 00:40 (eur Breizh) e moskeenn Al Noor hag e kreizenn islamek Linwood e Christchurch, e Zeland-Nevez. 49 den d'an nebeutañ zo bet lazhet e-kerzh ar fuzuilhadegoù. Kentañ-ministr ar vro, Jacinda Ardern, he deus embannet sklaer e oa un dagadenn sponterezh.\nKirri-bombezennoù zo bet kavet gant ar polis ha didanet digudenn. Ar c'hentañ gwech eo e c'hoarvez ker bras ur fuzuilhadeg e Zeland-Nevez abaoe Lazhadeg Raurimu, ma oa bet lazhet c'hwec'h den en holl e 1997.\nBez' e vefe bet pevar argadour ; unan anezho, un Aostralian 28 vloaz anvet Brenton Tarrant, en deus filmet an dagadenn ha skignet ar video war Facebook Live. Skrivet en devoa luganoù nevez-nazi ha dreistbeliour gwenn war e armoù bet diskouezet enlinenn a-raok an torfed.\nAdtapet diwar « https://br.wikipedia.org/w/index.php?title=Fuzuilhadeg_moskeennoù_Christchurch&oldid=1962272 »\nKemmoù diwezhañ degaset d'ar bajenn-mañ d'an 17 C'hwe 2022, da 07:50.


Pajenn:Perrot - Bue ar Zent.djvu/852 - Wikimammenn\nPajenn:Perrot - Bue ar Zent.djvu/852\ndreist an holl briejou. Rak-se, « eo bet gwisket d’ezi saë ar zantelez ; war he diouskoa eo bet tôlet mantel ar justis, hag evel eur pried karet, he dilhad zo bet perlezennet gant mein presius an holl vertuziou. »\nHed an holl gantvejou, he deus lezet he Doktored da zeski d’an dud eo bet ar Werc’hez Vari konsevet hep pec’hed ; laket he deus ober goueliou en enor d’ar mister-ze ; staget he deus induljansou ouz an devosion-ze ; ôtreet he deus gant kêriou, gant rouanteleziou, gant urziou menec’h ha leanezed en em lakat dindan skoazel ar Werc’hez enoret dindan an hano-ze ; lezet he deus ober hano, en\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/852&oldid=141168 »


Treasure Island - Wikipedia\n(Adkaset eus Enez an Teñzor)\nTreasure Island zo ur romant saoznek gant ar skrivagner skosat Robert Louis Stevenson, e 1883. Kaoz zo ennañ eus morlaeron hag o deus kuzhet un teñzor en un enezenn, ha brudet eo anv keginer al lestr, Long John Silver.\nKartenn eus Enez an Teñzor en embannadur 1883.\nLong John Silver ha Jim Hawkins\nN. C. Wyeth, 1911\nKentañ ma voe embannet Treasure Island a voe a-dammoù en ur gelc'hgelaouenn skosat anvet Young Folks, etre ar 1añ a viz Here 1881 hag an 28 a viz Genver 1882, ha sinet « Captain George North ». Goude un nebeud kemmoù e voe embannet e stumm ul levr.\nE 1885 e voe embannet an doare gallek, L'île au trésor, gant an ti-embann Hetzel.\nGant Al Liamm e 1997 e voe embannet Enez an Teñzor, hervez troidigezh Yeun ar Gow (1897-1966). Un adembannadur skañvaet zo bet goude.\nJim Hawkins a labour e tavarn e vamm, e-kichen Bristol.\nAdtapet diwar « https://br.wikipedia.org/w/index.php?title=Treasure_Island&oldid=1887793 »\nDernière modification le 11 Du 2020, à 09:10\nKemmoù diwezhañ degaset d'ar bajenn-mañ d'an 11 Du 2020, da 09:10.


Ragistor - Wikipedia\nDinosaored ha ragistor[kemmañ | kemmañ ar vammenn]\nGaou eo lavaret ez eo an dinosaored loened ragistorel. Ar ger ragistor a dalvez da envel ar prantad a ya eus anadur Mab-Den d'ar c'hentañ skridoù. Hervez an termenadurioù resis a vez implijet e krog ar ragistor 5 milion a vloavezhioù zo. An dinosaored n'int ket laboused avat zo aet da get 65 milion a vloavezhioù zo. N'o deus ket bevet eta e-pad ar ragistor ha Hominida ebet ne'n em gavas gant unan anezhe. Loened eus an Eil hoalad, pe Mezozoeg int, ket loened ragistorel.\nAdtapet diwar « https://br.wikipedia.org/w/index.php?title=Ragistor&oldid=1634532 »


Le Télégramme - Spered Ar Vro - Gwenael Kere Harz ebet gant ar muzik\nGwenael Kere Harz ebet gant ar muzik\nGwenael Kere zo a orin eus Kaodan e bro an Oriant. Foto Jil Penneg\nKlevet e vez mouezh flour Gwenael Kere war gwagennoù ar radioioù e brezhoneg en e abadenn Pop Skeud, hag o kanañ ivez !\nDen ne oar pegoulz e oa staget da vat ! Moarvat e oa e 2001 ma oa bet staget gant Gwenael Kere d'ober e abadenn Pop Skeud, produet gant Radio Bro Gwened. Pezh zo sur, eo a-c'houde dek vloaz d'an nebeutañ, ma vez graet e abadenn gant paotr Bro an Oriant. Ur vuhez all zo bet gantañ a-raok. Da gentañ e oa bet kelenner war ar saozneg e-pad tri bloaz. Studioù en doa graet war ar saozneg ha bet e Londrez e-pad ur bloaz da gelenn ar galleg. Kaner e oa bet war lerc'h gant ar strollad « Int » etre 1996 ha 2001. Kanañ a rae er festoù-noz. « Un deiz emañ bet ret gober an dibab», etre ober muzik a vicher pe chom gant e vicher kelenner. Kanañ a blije dezhañ, neuze e oa aet war ar vicher kaner. Ha kanañ a ra atav gant « Kanerhog», kan da zañsal a capella. Hag ivez : « A-c'houde ur blez e kanan gant les Ramoneurs de Menhirs » evit kemer plas Maurice Jouanno pa n'hall ket eñ. E-pad dek devezh e oa bet Gwenael er C'hebek ganto ! Eizh sonadeg ha 2.500 km ! « Pezh zo bet drol evidin, ne ganan ket ganto ba Breizh ».\nE abadenn Pop Skeud a bad un hanter eurvezh. « Dieub on da choaz pezh a faota din ». N'eus harz ebet d'an dibaboù a vez graet gant Gwenael. A-wezhioù e wel tud n'int ket kontant pa vez e abadenn re « variété » evito. Met peurvuiañ e plij d'an dud ar meskajoù souezhus a sonerezh a vez en e abadenn. Liammoù a c'hell kavout etre ur strollad punk ha « variété » gall. « Un tem a c'hell bezañ ar pozioù, gant kanennoù a garantez, ur garantez oc'h echuiñ... ». Plijout a ra ivez dezhañ klevet en-dro kanaouennoù o doa graet berzh pell zo ! « Pa choazan un albom evit ar sizhun eo ret din klask traoù a ya gantañ. Dizoleiñ a ran traoù na blijont ket din a-wezhioù, met a zo mat evit skeudenniñ ». Pezh a fell dezhañ ivez zo sachañ tud gant traoù poblel war-zu traoù dianavezet pe diaesoc'h. A bep seurt sonerezhioù a vez lakaet gantañ, ar jazz nebeutoc'h, ha ral a wech ar sonerezh klasel gant tonioù re hir evit e abadenn. Pop, rock, rap a glever, «gant strolladoù bihanoc'h da vout anavezet». Abadennoù radio arall a ra ivez e-pad gouelioù an Oriant pe en Erer Kozh.\nPop Skeud war Facebook\nBremañ e fell da Wenael lakaat muioc'h muzik ag ar vro en e abadenn ha degemer tud. C'hoant en deus ivez mont muioc'h war al leurenn evit kanañ ha sevel kanaouennoù. « Forset on da selaou ur bochad diskoù, neuze e ankouaan ur bochad. 'Meus ket amzer a-walc'h evit selaou ar re a brenan ». Gwenael a blij dezhañ gouzout penaos e kerzh spered ar re all, anavezout personelezh an dud. «Spered mab-den zo liesliv hag interesus », emezañ. Beajiñ ha komz gant an dud a blij dezhañ. «Klask kompren an dud evit bout digoroc'h ». Just a-walc'h, gallout a rit mont war e bajenn Pop Skeud war Facebook, pe mont war internet war lec'hienn Radio Breizh evit lavaret ho soñj war e abadenn, evit ober goulennoù. « Me garehe kaout muioc'h a eskemm gant an dud». Neuze, kit en darempred gantañ !\nwww.radiobreizh.net [TIT-NOTE_B]Lexique [/TIT-NOTE_B]\nA-c'houde : depuis Berzh : succès Gwagennoù : ondes Harz : limite Strollad : groupe.\nCulture Langue bretonne Gwenael Kere Radio Bro Gwened Pop Skeud


Irienn an 20 a viz Gouhere 1944 a-enep Adolf Hitler - Wikipedia\nIrienn an 20 a viz Gouhere 1944 a-enep Adolf Hitler\nIrienn an 20 a viz Gouere pe Irienn an 20 a viz Gouere 1944 a-enep Adolf Hitler pe c'hoazh Operation Walküre a voe darvoud pouezusañ ar stourm enepnazi alaman. Lodenn gentañ an irienn a voe ur gwalldaol dre vombezenn a-enep Hitler.\nAn Operation Walküre a oa er penn-kentañ ur raktres kemer ar galloud gant an arme en Alamagn, e ken kaz e vefe un emsavadeg. Soñjal a rae d'ar re a aozas an irienn e c'halljent profitañ eus ar gwalldaol evit tapout ar galloud. Lodenn gentañ an irienn a voe ur c'whitadenn. Ne voe ket lazhet Hitler gant ar vombezenn lakaet er Wolfsschanze (unan eus penngarterioù Hitler) gant ar c'horonal Claus von Stauffenberg. Izili an irienn a chomas da dortañ e-keit ha ma ne ouezent ket ha marv e oa Hitler pe get, padal e soñje da Stauffenberg e vije bet tu da gemer ar galloud memes m'en dije treuzvevet Hitler.\nLiesseurt e oa an dud a gemeras perzh en irienn, ha darempredoù o doa gant Kelc'h Kreisau (aozet gant Helmuth James von Moltke). E-touez an 200 den a voe lazhet goude c'hwitadenn an irienn e oa ur Generalfeldmarschall (Erwin von Witzleben), 19 jeneral, 26 koronal, daou gannadour, seizh diplomat, ur ministr, tri sekretour-stad, penn-bras ar polis an torfedoù, ha meur a benn-bras all a renk uhel (Oberpräsidenten, Polizeipräsidenten ha Regierungpräsidenten).\n1 An orin\n2 An 20 a viz Gouere 1944\nStauffenberg (er penn pellañ a-gleiz), Hitler ha Keitel e penngarter ar Führer d'ar 15 a viz Gouere 1944\nAzalek 1938 e voe aozet ar stourm a-enep Hitler e-touez an ofiserien, peogwir ne savent ket a-du gant prientiñ ar brezel. Ouzhpenn da se e oa bet difredet ar jeneral Werner von Blomberg (ministr ar brezel) hag e oa bet reuz e penn-kentañ ar bloaz gant afer Werner von Fritsch. Met Hitler a felle dezhañ gwanaat renadur ar Wehrmacht ha kas war-raok prientiñ ar brezel a felle dezhañ ober. En nevez-amzer e roas ar general Ludwig Beck (hag eñ e penn pennoù-bras ar Wehrmacht) e zilez dre ma sante e oa kudenn ar Sudetoù o tont. Goulennet en doa displegadennoù digant Hitler a-zivout e bolitikerezh diavaez ha kaset e oa bet da sutal gant Hitler. Ur wech aet kuit Beck e c'halle Hitler lakaat amiraled ha jeneraled a-du gantañ e penn an arme.\nErwin von Witzleben, hag eñ komandant tiriad arme Berlin (Wehrkreis III), ha Walter von Brockdorff-Ahlefeldt, komandant gwarnizon Potsdam a venne en em zizober diouzh Hitler e miz Gwengolo 1938. Ur rann Panzer kaset gant ar Generaloberst Erich Hoepner a oa prest evit sikour anezho. Raktreset o doa un taol-arme hag ivez harzidigezh Hitler gant sikour penn penn-bras an armeoù, Franz Halder e anv. Evit a selle ouzh aozañ ar peurrest e tivizas ar major Hans Oster (ezel eus an Abwehr) kenlabourat gant Ernst von Weizsäcker, hag a oa sekretour-stad e ministrerezh an aferioù diavaez. Breur ur mignon dezhañ, ar mezeg Dr Theo Kordt, a oa kannad e Londrez ha karget da vont e darempred gant Lord Halifax (ministr breizhveuriat an aferioù diavaez). Met Neville Chamberlain (kentañ ministr Breizh-Veur) a zeuas da Vünchen e miz Gwengolo 1938. Eno ec'h asantas, asambles gant ar c'hannad gall hag an hini italian, dilezel ar Sudeted. Sed penaos e voe sinet emglevioù München. Ha war un dro e kollas al luskad enepnazi en Alamagn ar skoazell en doa en estrenvro.\nKlask a rejont en-dro a-raok an hañv 1939. Gerhard Graf von Schwerin, (hag eñ e penn ar strollad Bro-Saoz/Amerika e penn uhelañ an arme) a voe kaset da Londrez ma kasas ar gemennadenn da-heul : « Kasit ur flodad da Danzig. Bountit URSS da skoulmañ un emglev-arme. N'eus neemt gourdrouz un eil talbenna c'hall lakaat Hitler da chom a-sav. » Ur c'hwitadenne voe, evel p'en doa klasket ar politikour Friedrich Goerdeler ur pennadig a-raok. Un taol-esae a voe ivez e miz Even 1942 : Solz a resevas urenta-kont kaset eus Londrez gant Adam von Trott. Met Anthony Eden hag a oa ministr breizhveuriat an aferioù diavaez a nac'has ar c'hinnigoù peogwir e kave dezhañ e oa an dud-se treitourien d'o bro ha ne stourment ket trawalc'h a-enep ar renadur nazi.\nMeur a walldaol all a voe aozet, met c'hwitout a rejont bewech. D'an 21 a viz Meurzh 1943, Rudolf Christoph Freiherr von Gersdorff a glaskas lakaat ur vombezenn da darzhañ er Berliner Zeughaus (ur savadur istorel brudet e Unter den Linden) pa oa Hitler ennañ. Ha d'an 13 a viz Meurzh 1943 en doa klasket an ofiser Henning von Tresckow lazhañ Hitler ivez : roet en doa ur voutailhad Cointreau enni ur vombezenn da unan bennak a oa e karr-nij Hitler, met re yen e oa e toull ar c'harr-nij ha ne darzhas ket.\nNe savas ket diouzhtu Stauffenberg a-enep ar renadur nazi : e 1938 e kemeras perzh e stagerezh ar Sudetoù. Met azalek penn-kentañ 1939 e cheñchas mennozhioù hag e 1942 e oa prest da stourm a-enep da renadur Hitler. Tapet e oa Stauffenberg etre hengoun ar soudard a rank chom feal d'e vammvro hag e le da Hitler, hag e gredennoù : ne c'hell ket chom da arvestiñ ouzh an torfedoù a-vern hag ouzh al lazhadegoù hep ober tra ebet. Sed ar pezh a skrivas :\nPoent eo ober un dra bennak. Evel-just e vo lakaet an neb a gredo ober un dra bennak da dreitour en istor Alamagn. Met ma tilez e vennozh, neuze e vo treitour e-keñver e gredennoù. Ne c'hallfen ket sellout war-eeun ouzh gwragez ha bugale ar re varv ma ne glaskfen ket ober kement tra a c'hallan da lakaat un termen d'un aberzh denel ken diboell.\nE miz Gouere 1944 e klaskas Stauffenberg aozañ meur a wech ar gwalldaol, met rankout a reas daleañ anezhañ meur a wech ivez, dre ma vanke Göring pe Himmler.\nAn 20 a viz Gouere 1944Aozañ\nAbred diouzh ar mintin e kuitaas von Stauffenberg hag e eil-a-gamp an Oberleutnant Werner von Haeften Berlin da vont war-du ar Wolfsschanze, hag a oa penngarter Hitler e Rastenburg. Haeften a gase gantañ daou gargad danvez-tarzh « Plastit W » bet savet gant von Gersdorff.\nAr sal emvodoù goude an darzhadenn\nAdolf Hitler ha Benito Mussolini ur pennadig goude ar gwalldaol\nUr pennadig goude bezañ en em gavet er Wolfsschanze e ouezas Stauffenberg e vije abretaet an emvod eus 30 munutenn peogwir en doa Hitler raktreset un un emgav gant Benito Mussolini goude kreisteiz. Ha ret e oa da Stauffenberg lakaat an tarzherioù hag ar munuterezhioù da vont en-dro. Stauffenberg a lavaras neuze da vevel Hitler e felle dezhañ cheñch roched. Mogn e oa, neuze e voe sikouret gant Haeften. Direnket e voe Stauffenberg pa zeuas ur serjant en e gambr, ha neuze e prientas ur c'hilo danvez-tarzh nemetken e-lec'h daou gilo. Ha neuze e reas ur fazi bras peogwir ne oa ket mailh war an danvezioù-tarzh : ne lakaas ket an eil kargad (a oa hep tarzher) er valizenn asambles gant ar c'hargad aozet evit tarzhañ. M'en dije lakaet an daou gargad asambles e vije aet en-dro gant nerzh an darzhadenn ar c'hargad ne oa ket prest, ha neuze e vije bet lazhet an holl dud er sal.\nLec'h an dud er sal ma tarzhas ar vombezenn\nWar zigarez ur bellgomzadenn e kuitaas Stauffenberg ar sal emvodoù. Ur pennadig a-raok an darzhadenn e vo lakaet ar valizenn dindan an daol derv gant ar c'horonal Heinz Brandt peogwir e oa direnket gantañ. Tarzhañ a reas ar vombezenn da 12e42. Pevar den, ar jeneral Rudolf Schmundt en o zouez, a voe gloazet da vat hag e varvjont ur pennadig goude en ospital. Met Hitler ne oa ket bet gloazet bet dost, war-bouez un nebeud bloñsoù ha diruskadurioù. Evel ma lavaras Adolf Heusinger goude, edo o komz gant Hitler eus stad an traoù e norzh URSS, ha setu perak e oant pell a-walc'h pa darzhas ar vombezenn. Sed perak ne voe ket efedus ar gwalldaol.\nMaen-koun e straed Bendler (Berlin)\nEn irienn e oa ivez ar jeneral Ludwig Beck, ar jeneral Friedrich Olbricht, ar jenral rann -arme Henning von Tresckow, Paul von Hase, ar jeneral Carl-Heinrich von Stülpnagel, ar jeneral Helmuth Stieff, ar c'hont Wolf Heinrich von Helldorf (prefed-polis Berlin), Carl Goerdeler, Alfred Delp, al letanant-koronal Robert Bernardis, Carl Szokoll, ar c'hont Hans-Jürgen von Blumenthal, Adam von Trott zu Solz, Gottfried von Bismark hag ar briñsez Marie Vassiltchikov.\nErwin Rommel a oueze Günther von Kluge e vefe ur gwalldaol, hag e rankjont en em lazhañ. Erwin von Witzleben a voe krouget ur pennndig amzer goude e brosez renet gant Roland Freisler er Volksgerichtshof hag ar jeneral Erich Hoepner a voe krouget ivez d'an 8 a viz Even e toull-bac'h Plötzensee.\nUn ofiser o tiskouez an dilhad gwisket gant Hitler da vare ar gwalldaol\nSchenk, Claus. Graf von Stauffenberg. La biographie, Panthéon, 2007\nSteinbach, Peter. Claus von Stauffenberg, un témoin au cœur de l'incendie, DRW, 2007\nVon Boeselager, Philippe Freiherr. Nous voulions tuer Hitler : le dernier survivant du complot du 20 juillet 1944, Librairie Académique Perrin, 2008\nThiérot, Jean-Louis. Stauffenberg, Perrin, 2009\nHohne, Heinz. Canaris - La véritable histoire du chef des renseignements militaires du Troisième Reich, Balland, 1981. (p. 545-565).\nMisch, Rochus. J'étais garde du corps de Hitler. 1940-1945., Le Livre de Poche, 2007 (p. 159-168).\nVon Loringhoven, Bernd Freytag (gant François d'Alançon). Dans le bunker de Hitler, Perrin, 2005. (p. 41-69).\nPicaper, Jean-Paul. "Opération Walkyrie", L'Archipel, 2009\n1951 : The Desert Fox: the Story of Rommel, film gant Henry Hathaway, SUA\n1955 : Es geschah am 20. Juli, film gant Georg Wilhelm Pabst, Alamagn\n1955 : Der 20. Juli, film gant Falk Harnack, Alamagn\n1967 : The Night of the Generals, film gant Anatole Litvak, Rouantelezh-Unanet/Frañs;\n1971 : Operation Walküre, film skinwel gant Franz Peter Wirth, Alamagn;\n1988 : War and Remembrance, rann 10, heuliad skinwel gant Dan Curtis diwar romant Herman Wouk, SUA\n2002 : Die Stunde der Offiziere, teulfilm ha faltazi, Alamagn\n2004 : Stauffenberg, film skinwel gant Jo Baier, Alamagn\n2008 : Valkyrie, film gant Bryan Singer, SUA/Almagn\n2008 : Operation Valkyrie: the Stauffenberg plot to kill Hitler, teulfilm video gant Jean-Pierre Isbouts, SUA\nAdtapet diwar « https://br.wikipedia.org/w/index.php?title=Irienn_an_20_a_viz_Gouhere_1944_a-enep_Adolf_Hitler&oldid=1636350 »\nDernière modification le 13 Ebr 2015, à 23:27\nKemmoù diwezhañ degaset d'ar bajenn-mañ d'an 13 Ebr 2015, da 23:27.


Rafael Sabatini (1875-1950) zo ur skrivagner italian-saoz a levrioù avanturioù. Ganet e oa e Jesi en Italia. E dad a oa italian, e vamm a oa saoz, hag o-daou e oant c'hoariganerien. Gant e dad kozh e vevas e Bro-Saoz, ha studiañ a reas en Portugal ha Suis. C'hwec'h yezh a gomze, met e saozneg e skrivas dre ma krede e oa e saozneg e veze skrivet ar gwellañ romantoù. Brudet eo lod eus e romantoù, darn zo deuet da vezañ filmoù :\nThe Sea Hawk, e 1915,\nScaramouche e 1921,\nCaptain Blood, e 1922,\nBellarion the Fortunate e 1926.\n1.1.2 Captain Blood\n1.3.1 Dastumadoù dalif\n1.6 A bep seurt\nTales of the Brethren of the Main (danevelloù embannet da gentañ er Premier Magazine etre 1920 ha 1921); an darn vrasañ zo bet staget gant an oberour da vont d'ober ar romant Captain Blood, ar re all zo bet lakaet el levr Captain Blood Returns.}}\nCaptain Blood, pe Captain Blood: His Odyssey, 1922\nCaptain Blood Returns, pe The Chronicles of Captain Blood, 1931); Captain Blood Returns ha The Fortunes of Captain Blood n'int ket heuliadoù d'ar romant met danevelloù hag a c'hoarvez er memes pennad-amzer gant darvoudoù ar romaznt. Unan anezho, "The Treasure Ship", zo bet adembannet en ul levr distag e 2004.\nThe Lovers of Yvonne pe The Suitors of Yvonne, 1902\nTurbulent Tales (1946)Patrom:Efn\nThe Evidence of the Sword and Other Mysteries, ed. Jesse Knight (2006, stories originally published 1898-1916)\nAdtapet diwar « https://br.wikipedia.org/w/index.php?title=Rafael_Sabatini&oldid=1871650 »\nDernière modification le 20 Ebr 2020, à 12:00\nKemmoù diwezhañ degaset d'ar bajenn-mañ d'an 20 Ebr 2020, da 12:00.


AtlanticBergenBurlingtonCape MayCumberlandEssexGloucesterHudsonHunterdonMercerMiddlesexMonmouthMorrisOceanPassaicSalemSomersetUnion CarteretCranburyDunellenEast BrunswickEdisonHelmettaHighland ParkJamesburgMetuchenMiddlesexMilltownMonroe Twp.New Brunswick North BrunswickOld BridgePerth AmboyPiscatawayPlainsboroSayrevilleSouth AmboySouth BrunswickSouth PlainfieldSouth RiverSpotswoodWoodbridge VacantNot Vacant 20202021\nChair: Kevin P. McCabe Chair email: chair@mcdonj.org\nComm Email: info@mcdonj.org Website: http://www.mcdonj.com\n111 rows retrieved\nMiddlesex Carteret 03 M\nMiddlesex Carteret 09 F\nMiddlesex Carteret 13 M\nMiddlesex Carteret 14 M\nMiddlesex Dunellen 01 F\nMiddlesex Dunellen 03 M\nMiddlesex Dunellen 03 F\nMiddlesex Dunellen 04 M\nMiddlesex Dunellen 04 F\nMiddlesex Dunellen 05 F\nMiddlesex Dunellen 06 M\nMiddlesex Dunellen 06 F\nMiddlesex East Brunswick 03 M\nMiddlesex East Brunswick 03 F\nMiddlesex East Brunswick 06 F\nMiddlesex East Brunswick 10 M\nMiddlesex East Brunswick 16 M\nMiddlesex East Brunswick 25 M\nMiddlesex East Brunswick 25 F\nMiddlesex East Brunswick 26 M\nMiddlesex East Brunswick 28 M\nMiddlesex East Brunswick 38 M\nMiddlesex Helmetta 01 M\nMiddlesex Helmetta 01 F\nMiddlesex Jamesburg 02 F\nMiddlesex Jamesburg 03 F\nMiddlesex Middlesex 06 M\nMiddlesex Monroe Twp. 01 03 M\nMiddlesex Monroe Twp. 01 05 M\nMiddlesex Monroe Twp. 01 08 M\nMiddlesex Monroe Twp. 01 08 F\nMiddlesex Monroe Twp. 01 10 M\nMiddlesex Monroe Twp. 01 10 F\nMiddlesex Monroe Twp. 01 13 M\nMiddlesex Monroe Twp. 01 13 F\nMiddlesex Monroe Twp. 01 16 F\nMiddlesex Monroe Twp. 01 17 M\nMiddlesex Monroe Twp. 02 05 M\nMiddlesex Monroe Twp. 02 13 M\nMiddlesex Monroe Twp. 02 13 F\nMiddlesex Monroe Twp. 03 06 M\nMiddlesex Monroe Twp. 03 06 F\nMiddlesex North Brunswick 01 F\nMiddlesex North Brunswick 09 M\nMiddlesex North Brunswick 24 F\nMiddlesex Old Bridge 01 04 M\nMiddlesex Old Bridge 01 04 F\nMiddlesex Old Bridge 01 06 M\nMiddlesex Old Bridge 01 06 F\nMiddlesex Old Bridge 01 07 F\nMiddlesex Old Bridge 01 10 M\nMiddlesex Old Bridge 01 10 F\nMiddlesex Old Bridge 02 01 M\nMiddlesex Old Bridge 02 01 F\nMiddlesex Old Bridge 02 02 F\nMiddlesex Old Bridge 02 06 F\nMiddlesex Old Bridge 03 01 F\nMiddlesex Old Bridge 03 02 F\nMiddlesex Old Bridge 03 04 M\nMiddlesex Old Bridge 03 06 F\nMiddlesex Old Bridge 03 07 M\nMiddlesex Old Bridge 03 07 F\nMiddlesex Old Bridge 04 02 F\nMiddlesex Old Bridge 04 05 M\nMiddlesex Old Bridge 04 07 F\nMiddlesex Old Bridge 04 08 M\nMiddlesex Old Bridge 04 09 M\nMiddlesex Old Bridge 04 09 F\nMiddlesex Old Bridge 05 02 F\nMiddlesex Old Bridge 05 09 M\nMiddlesex Old Bridge 05 09 F\nMiddlesex Old Bridge 05 10 M\nMiddlesex Old Bridge 05 10 F\nMiddlesex Old Bridge 06 07 F\nMiddlesex Old Bridge 06 08 M\nMiddlesex Plainsboro 02 M\nMiddlesex Plainsboro 02 F\nMiddlesex Plainsboro 08 M\nMiddlesex Plainsboro 08 F\nMiddlesex Plainsboro 09 M\nMiddlesex Sayreville 07 F\nMiddlesex Sayreville 14 M\nMiddlesex Sayreville 21 F\nMiddlesex Sayreville 22 M\nMiddlesex Sayreville 22 F\nMiddlesex Sayreville 30 F\nMiddlesex Sayreville 32 M\nMiddlesex Sayreville 32 F\nMiddlesex Sayreville 33 M\nMiddlesex Sayreville 33 F\nMiddlesex Sayreville 35 F\nMiddlesex South Amboy 01 02 F\nMiddlesex South Amboy 02 02 F\nMiddlesex South Amboy 03 03 M\nMiddlesex South Plainfield 01 F\nMiddlesex South Plainfield 02 M\nMiddlesex South Plainfield 10 F\nMiddlesex South Plainfield 13 F\nMiddlesex South River 06 F\nMiddlesex Spotswood 01 M\nMiddlesex Spotswood 02 M\nMiddlesex Spotswood 02 F\nMiddlesex Spotswood 03 M\nMiddlesex Spotswood 03 F\nMiddlesex Spotswood 04 M\nMiddlesex Spotswood 04 F\nMiddlesex Spotswood 05 F\nMiddlesex Spotswood 06 M\nMiddlesex Spotswood 06 F\nMiddlesex Spotswood 07 M\nMiddlesex Spotswood 07 F


kaout skiant - Wikeriadur\nSavet diwar ar verb kaout hag an anv-kadarn skiant\nkaout skiant /Distagadur ?/\nkaout skiant : kaout spered, bezañ fur\nAr re o deus un tamm skiant a chomo er gêr. — (Jules Gros, Le trésor du breton parlé Troisième Partie, 1974, p. 134.)\nkaout skiant d'ober un dra bennak → Termenadur da glokaat (Ouzhpennañ)\nN'em boa ket skiant da sarriñ an duellenn ha, spontet-holl, e skrijen a-bouez-penn : « Trawalc'h ! trawalc'h ! » — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 68.)\nN'em boa ket skiant da vezañ nec'het gant kuzulioù ar medisin hag, hep aon e washaje d'am gar, e kerzhen dre ar gambr, war lost ma roched, da zigoriñ an tiretennoù ha da furchal enno. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 109.)\nEvuruzamant am boa bet skiant da sevel e dreid dezhañ. — (Jules Gros, Le trésor du breton parlé Deuxième Partie, 1970, p. 472.)\n(dre fazi?) kaout ar skiant d'ober un dra bennak\nHag, allas ! pa groge al lonkerien d'ober pant, n'o deveze ket ar skiant da ehanañ nemet pa veze drastet o zammig arc'hant ganto. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 81.)\nTap kafe da-unan peogwir n'am eus ket ar skiant da reiñ dit. — (Jules Gros, Le trésor du breton parlé Deuxième Partie, 1970, p. 472.)\nGoude an deiz-se hor beze ar skiant da sellet en-dro deomp hag-eñ ne veze den o selaou ac'hanomp. — (Jules Gros, Le trésor du breton parlé Deuxième Partie, 1970, p. 472.)\nAr vugale n'o devez ket ar skiant da gaout aon. — (Jules Gros, Le trésor du breton parlé Deuxième Partie, 1970, p. 472.)\ngalleg : 1. (fr)\ngalleg : 2. avoir le bon sens de faire quelque chose (fr)\ngalleg : 2. avoir l'intelligence de faire quelque chose (fr)\nAdtapet diwar « https://br.wiktionary.org/w/index.php?title=kaout_skiant&oldid=260287 »\nDernière modification le 21 C'hwe 2018, à 08:01\nKemmoù diwezhañ degaset d'ar bajenn-mañ d'an 21 C'hwe 2018, da 08:01.


Sketla Segobrani vol1/Rann 08 - Wikimammenn\nSketla Segobrani vol1/Rann 08\nPrud’homme, 1923 (Kenta Kevrenn, p. 41-46)\n◄ Bugaleerez Manos ha Bena Karantez ha dimezi Manos ha Bena Diwar-benn ar vro ma veve Manos ha Bena ►\ndiwar-benn amzeriou kenta Manos ha Bena, e lavarjec’h, va den mat, ez oa kerkent evel p’he dije c’houezet eun aezenn distanus, o tont aleman, war hor c’halonou, hag int ker kras hag hon dilhadou, hor c’hlaoiou-brezel, ha sternadou hor c’hezeg. Ar bed estren en-dro d’eomp ne welemp mui-ken ; an heol estren a-zioc’h hor penn ne zuilhe ken d’eomp-ni hor c’hroc’hen. Heol kunv ha seder an Hanternoz eo a bare war hon eneou ! Dirag hor sellou e tremene peurvanou glas Keltia, ha koabrennou gwenn hec’h oabl. Blejadeg he saout a glevemp ha garmadeg he garaned. Frond he c’hoadou a c’houesemp ha tourni lirzin he gwazredennou, a-dreuz kant ha kant a leviou, a zigoueze beteg ennomp.\nHennez eo galloud ar geriou hag an envoriou war galon mab-den !\nKarantez ha dimezi Manos ha Bena.\nEvit Manos ha Bena, e oar an holl petra a c’hoarvezas ganto. Kriski a rejont ha, dre ma kreskent, e teue dishenvel neuz d’o c’hengarantez. Ne wele Manos maouez ebet nemet Bena, na Bena gwaz ebet nemet Manos. Hag int kaer kenan, ha yaouank ha karadek o daou ! Adaqi, mamm Bena, a oa anezi eur gaer a vaouez, ha d’ezi bout diwar gouenn ramzed an Noz. Hervez kanenn Vopiskos e oa he bleo gell-ruz, he daoulagad glas-louet ha birvidik en he fenn, he dremm hir-gelc’hiek, ha gwenn-kann liou he c’hroc’hen. Mentek ez oa, krenv ha mistr ; aes ober ganti, digroz ha didabut, tra souezus evid eur ramzez. Dibaot e kleved ger ganti, nemet komzet e veze outi. Naet-tre e oa pep tra warni hag en-dro d’ezi ; eskuit e oa hag oberiad, o veza dalc’hmat gand eul labour bennak. Kanenn ar Garnuted he diskouez, a-vec’h ma ’z eo buoc’h Gobanniu en em gavet en he heolienn, o poelladi kerkent d’ober gand al laez anezi eur c’heuz bras. Dizaouzan e oa, ouspenn, ha kadarn ; war a lavar d’eomp kanenn Vopiakos, eur goaf hag eur vouc’hal ganti en he daouarn, e tifennas meur a wech ouz ar bleizi he daou vugel nevez-c’hanet\nHenvel outi e oa Bena e pep feur, nemet he doa, war a lavarer, daoulagad glas-mor ha bleo melen-aour. Manos-hen a oa gwir skeudenn e dad, hag e oar an holl petra eo dremm, neuz-vent, braster, ha nerz an doue-ze, hon tad d’eomp-ni gwitibunan, he deus e gened talvezet d’ezan al les-ano a « Belatukadros » . Setu diwar-benn se eun danevell. Hervez hengouniou ar Goraleted, an Danuvios gwechall, e lec’h en em zinaoui evel hizio e mor ar Sav-heol, en dije en em daolet en eul lenn ec’hon-ec’hon  oc’h en em astenn war ar c’hompezennou ma vev enno hizio ar Goraleted hag ar Vastarned , hag ar poblou trec’het ganto, da lavarout eo ar C’heted, an Daked hag ar meuriadou all eus poblad an Draked. Taolennet eo doue ar brezel gand ar Goraleted o vagea al lenn-ze hag o tigouezout e-kenver ar voger rec’hier serz ha meneziou a oa ouz he bevenni diouz tu ar sav-heol. Bez’ e oa d’ezan, emezo, eur pennad bleo hir ha teo liou-aour ha rodellaouet-holl evel eur c’hreonvad maout-tourc’h, hag en e dro eur vantell varellet vras e lakae uheloc’h c’hoaz da welout. Glas-mor e oa e zaoulagad ha ruz-burlu e zivoc’h ; mentek e oa, henvel ouz eur dervenn yaouank, ha krenv, postek, skanv da redek evel an uros . Pa welas an harz dirazan o virout outan da vont war-raok, e savas droug ennan. Gand eur roenvadenn hepken e reas d’e vag kila war-hed ugent leuga en a-drenv, beteg e-kreiz al lenn ; ha neuze, o kregi en e vouc’hal-vann, he stlepel a eure gant kement a nerz ma treuzas war he hed ar speurennad rec’hier ha meneziou ha ma ’z eas da goueza er pradou en tu-hont, en eur laza tri-ugent buoc’h a oa o peuri eno . Marc’heien vrezelgar an Dhraked, o dremm livet ha roudennet , a ziwalle glannou al lenn, a welas, saouzanet-holl, an dour o tivogedi hag oc’h en em strinka gand eun trouz-kurun dre hent ar vouc’hal, ha, war c’horre ar froud o krozal, ar skafig m’oa ennan doue ar Gelted o tremen ebiou ken herrek hag eur saez-wareg. Edo en e zav war e vag, hag e tiskouezas beza ker mentek, ker kaer e oa an dremm anezan ha ken taer da welout ma kouezjont holl sebezet a-ziwar o jaoed, hep gallout finval biz ebet evit herzel outan da dremen. Neb en deus brezelekaet er Sav-heol, war glannou an Danuvios izela, dirak krenvlec’hiou Brigetio, Bononia, Ratiaria, Durosteron ha Noviodunon, a oar, dre anaoudegez-prenet, peger kadarn ha peger fero eo an Dhraked, pegen tenn eo o saouzani hag ober d’ezo kila. Meiza a raint e talv uhelbriz ar pez emaoun o tanevelli aman .\nTaolennet e vez dudius, flourik ha tener gant kanenn Vopiskos ar garantez o sevel e Bena ouz Manos hag e Manos ouz Bena. Nemet n’hellan ket en em astenn war ze aman. Re hir en holl e ve va displegadenn hag, ouspenn, eur skrid-danevell ha neket eur marvailh a garantez a fell d’in ober. A-walc’h d’in, eta, lavarout e timezjont, o devoe lïes mab ha merc’h, e vevjont eun niver a vloaveziou, e teujont d’eun hir-hoal hag e varvjont en hevelep deiz, en hevelep eur, en hevelep predig, dourn-ouz-dourn, evel m’o doa bevet dalc’hmat. Hag an dibab eus ar vugale anezo eo a voe hadenn ha kenta gwrizienn poblad ar Gelted.\nC’hoaz e lavar kanenn Vopiskos na voe biskoaz an distera diemgleo, an distera dael, an distera breujadeg etre Manos ha Bena, hag en eun tu gant se eman ar c’hanennou all am eus klevet. E kement-se, eta, evel e pep tra, e voent melezour ar c’houbladou da zont. Ha war-dreuz e tigoueze gantan eun dra pe dra, e skôe Manos skanvik an douar gand e droad ; damstouï a rae e benn hag e vane war var eur predig-amzer en eur zanta e viz-meud . Neuze e save e dal, e selle ouz Bena hag en em rôe da vousc’hoarzin. En hevelep doare, Bena, pa c’hoarveze d’ezi eun enebiez bennak, a heje kudennou he fennad-bleo melen, a rae eun huanadenn, a stoke he dourn ouz he zal, evel evid e beurzivorenni hag, o trei ouz Manos, a zelle outan hag a vousc’hoarze. Ne voe tra biskoaz evit strafilha o hegarated hag o sioulded-spered, nag an emgleo-mat, an unvan hag ar gengarantez o ren etrezo ; ha seul souezusoc’h eo ze ma tremen ar peurliesa ar ouenn ma ’z oant diwarni, ken a-berz tad, ken a-berz mamm, evit beza taer, feuls ha brouezus dreist ar re-all.\nWar a lavar darn, d’ar c’hanaouennou galloudus kanet gant Matugenos war ar c’havell anezo e voe dleour Manos ha Bena eus o c’hunvelez-spered, eus o divuanegez. Diskleriet eo end-eeun e kan ar Senoned e tigasas kanennou Matugenos ar peoc’h hag ar sioulded er c’hoad hag en doureier, en nenv ha war an douar ; arzao a voe da beb emgann, da bep garm, da bep kan. Ar c’haz-karvetaer, zoken, o skrimpa gand eur c’harenn-wez, a vanas a-zav hag, o tamgloza e zaoulagad, e lezas ar gunvded da zont e-barz e galon gwadsec’hedik hag ar peoc’h en e benn leun-barr a vennadou-brezel. Mar deo gwir, benniget ra vo Tad ar C’hanennou-hud ha ra zeuio da gana d’ar vibien ha d’ar merc’hed, evel m’en deus kanet d’an Tad ha d’ar Vamm ! Ra nesaio da bep kavell, war an douar-Bras hag en enezennou, er sav-heol evel er c’huz-heol, en hanternoz hag er c’hreisteiz, dre Geltia a-hed !\nHiniennou a lavar n’oa tra souezus ebet en unvaniez-se o ren etre Manos ha Bena, p’o devoa bevet atao a-gevret adaleg o oad tenera, ha ma’z oant unanet dre liammou nesa ar gwad. Nemet, pell eo kement-se diouz beza abeg a-walc’h, evel ma oar pe ma tlefe gouzout peb-unan.\nDiwar-benn ar gerentiez-se a oa etre hon Tad kenta hag hor c’henta Mamm, setu aman eun drôad ez an da zanevelli. P’edon en Aleksandria-war-an-Nil, e ris anaoudegez gand eun den desket-bras eus brôad ar C’hresianed a zeuas da geneil d’in hag am lakeas da ergerzout kêr ha da welout ar marziou anezi. E-kerz ar baleadennou-ze e rôe an eil d’egile diskleriaduriou war hor poblou, hor giziou, hor c’hredennou. Digouezet ganen komz d’ezan eus Manos ha Bena, e welis, dre ma tavas war ar mare, e oa souezet e timezje eur breur d’e c’hoar. Eur pennadig goude, e c’houlennas ouzin hag ar c’hiz e oa gand ar Gelted, evel gant Ejiptiz, ec’h eureudje ar breur gand e c’hoar. Hogen, kement-se, keit ha ma ouzon, ne voe biskoaz ar c’hiz ganeomp, hag aes eo gouzout perak. E mare Manos ha Bena, n’oa gwaz na maouez all ebet, ha red-holl e oa e timezje ar gwaz n’oa nemetan d’ar vaouez n’oa nemeti da gaout bugale. Evel-se ivez, e rankas mibien ha merc’hed Manos ha Bena, ar c’henta rummad anezo, eureuji kenetrezo. Hogen, diwar ze, ne voe abeg mat ebet ken evid ober kemend-all. Hep mont daved eur ouenn dud all, hep terri an distera war glanded hor gouenn-ni, e veze kavet, er-maez eus an tiegez, paotred ha merc’hed yaouank gant kel lïes hini a garje kaout kefrisa ; hag, o veza m’oa deut ar bed dishenvel d’an dud, ne zeuas nepred war spered nikun adveva eur c’hiz bet digemeret hepken da heul enkderiou dibadus.\nDiwar-benn ar vro ma veve Manos ha Bena setu aman ar pez am eus da lavarout. P’edon o kantren dre henchou ar bed a-gevret gant mab gouenn-uhel Albiorix, e c’hoarveze ganen hunvreal alïes en hon hengouniou, en deiz e-pad an hirvarc’hekadennou, ha, d’an noz, azezet pe c’hourvezet ouz an tan, o c’hortoz an dour-berv da gana er c’haoteriou. Hag en em c’houlennen a-wechou pelec’h ez oa ar c’hoadou o doa gwaskedet bugaleerez Manos ha Bena, hag ez oa deut ac’hano darn eus ar c’hourvibien anezo er broiou a zo douret gand an Albis, ar Visuria hag ar Rênos. Distro e Galia, em eus goulennatet an drouized, ar veleien, an divinourien, an danevellourien, ar ouizieien, ar varzed, ha henaourien pobladou Keltia, hep gallout kaout diganto diskleriadur awalc’h. Nemet ha graet ganen va ergerzadenn en tu-hont d’ar Rênos, e bro ar Volked hag a-dreuz da zouar ar Voged, e teuas sklerijenn d’am spered. P’en em gaven war stêr Viadua, e Budorigon , unan eus ar pella krenvlec’hiou dalc’het gand ar Voged war-du ar Sav-heol, e tigouezas d’in\n↑ « Kaer pa laz », les-ano doue ar brezel, e Breiz-Veur, er marevez kelt-ha-roman, D’Arbois, Cycle, p. 379, n. 1.\n↑ Eur gwir vor e zour disall eo a c’holôe holl gompezennad bro Hongri. Goullonteret e voe da heul tarzidigez steudennad meneziou ar Sav-heol, el lec’h end-eeun m’oa-hi en he moana, da lavarout eo el lec’h ma sav an « Doriou-houarn » brudet (Reclus, Europe centrale, pp. 289, 322, 326). Pell-pell-zo e c’hoarvezas an darvoud-se, kent oadvez an armou hag ar binviou e maen lufret. Gant-se, ne deus ket nemeur da gredi en dije an envor anezan tremenet a-rumm-da-rumm beteg an dud o veva en IIIvet kantved kent H. S. Koulskoude, bez’ ez eus d’ar gompezenn Limagne (Lemane er Vvet kantved), anezi ivez strad eul lenn aet da hesk, eun ano koz a greder a-walc’h e talvezfe kement ha « lenn » (Jullian, Hist. de la Gaule, I, p. 19, n. 2). Hogen, beza awalc’h e ve lenn al Limagne ha lenn vras an Hongri ker koz ha ker koz.\n↑ Diwar-benn ar Goraleted (Koraletes), ar Vastarned (Bastarni) hag ar pobiou keltiek-all eus an Danuvios izela, Koralli, Britolagoi, Kostoboki, lenn A. Bertrand ha S. Reinach, les Celtes dans les vallées du Pô et du Danube, p. 196 ; Rev. celt., 1899, p. 127 ; ha dreist holl ar pennad a bouez bras embannet gant A.-J. Reinach war ar Bulletin de Correspondance hellénique, 1910, p. 249-330 : Delphes et les Bastarnes.\n↑ Ano hen-geltiek an ejen-meur (bos primigenius) an hini eo. Arabat kamm-gemerout an doare ejen-ze evid an ejen-moueek (bos bison, bison europaeus) a oa, hanval eo, vison, visontos, an ano anezan e keltieg. Ac’hano e teu marteze an anoiou-kêriou Visontion, e Keltiberia, ha Vesontio, Visontio e Galia. E gallo-romaneg vison, visontos a zo aet da bison, bisontes (Martial, I, 104, 3) ha Visontio da Bisontii (breman Besançon).\n↑ Diwar-benn ar vouc’hal-vann (kateia, teutona) gand ar Gelted, sellout ouz A. Bertrand ha S. Reinach, Les Celtes dans les vallées du Pô et du Danube (Paris, 1894, II, 191-199). Lakaat e kemm taol-kaer Tuirbe Tragmar (Whitley Stokes, the Edinburgh Dinshenchas, London, 1893 hag an hini a zo lakaet war an den-meur indezad Paraçurama (ibid., p. 71).\n↑ Diwar-benn al liva hag ar brizella ar chorf gand an Dhraked, sellout ouz Déchelette, Manuel d’archéologie préhistorique, celtigue et gallo-romaine, I, pp. 563-570 (gant skeudennou).\n↑ Diwar-benn an Dhraked, kemer kelenn diouz D’Arbois, Premiers Habitants, I (eil mouladur), pp. 265-399 ; Dottin, Aneiens Peuples, pp. 156-164. War ar c’hrenvlec’hiou keltiek meneget aman sellout ouz D’Arbois, Les Celtes depuis les temps les plus aneiens, p. 2.\n↑ Dottin, Contes irlandais, p. 174, 179 ; Waift and Strays of Celtic Tradition, Argyllshire Series. n° III, p. 5, 58, 274.\nAdtapet diwar « https://br.wikisource.org/w/index.php?title=Sketla_Segobrani_vol1/Rann_08&oldid=163604 »\nKemmoù diwezhañ degaset d'ar bajenn-mañ d'an 7 Eos 2020, da 14:08.


teatr piba - An abadennoù\nUr grouadenn etrevroadel savet e-korf pevar bloaz kenlabour etre Teatr Piba ha Teatr Genedlaeldol Cymru(C’hoariva Broadel Bro Gembre) an hini eo. Ur pezh-c’hoari liesyezhek e brezhoneg, kembraeg, galleg ha kreoleg. Ustitloù a zo e brezhoneg hag heñchet eo ar re a c'houlenn gant ur vouez mouskomzet e galleg. Pezh c'hoari digor d'an holl adalek 13 vloaz\nUn abadenn faltazi e brezhoneg evit ar radio, a vo enrollet dirak ur publik ha skignet war eeun war gwagennoù radio Breizh, sed aze raktres nevez ha dreistordinal Teatr Piba, a gevred gant Radio Kerne ha Dizale, evit an distro-skol! Kinniget eo bet an enrolladenn bublik e sal an Artemuz e Brieg ha skignet eo bet war-eeun war Radio Kerne, RBG, RKB hag Arvorig Fm, d'ar merc'her 16 a viz Gwengolo, adalek 8e rik.\n"Ken diaes hon buhezioù war ar pemdeiz. Klask a reomp pareañ hon speredoù gant traoù fetis evel ar gweneien, al lienaj hag ar strakelloù. N'omp ket kontant gant-se koulskoude. N'eus nemet gant traoù difetis, ar santimantoù, an avel ha ar gouloù, skeud unan bennak war-nes mervel e c'heller asantiñ bezañ hon unan" Naomi Kawase, Filmourez


Ardamez an Hostage Rescue Team\nAn FBI Hostage Rescue Team berraet e HRT a zo un unvez enep-sponterezh ha dieubiñ mac'hiaded, ur skourr eo d'an US Federal Bureau of Investigation (FBI) .\nAn HRT a zo gourdonet evit sikour ar geodedourien Amerikan pe a vroioù kamalad dindan ur Skraperezh mac'hiaded gant nerzhioù enebour, sponterien pe torfedourien.\nAn Hostage Rescue Team a zo bet krouet e 1982 gant Danny Coulson, ez skoazeller eiler rener an FBI, anzavet e oa bet da vezañ mat da servij e miz Here.\n50 gwazour a oa e-penn kentañ met uhelaet eo bet an niver a-benn bremañ da 90. Ar c'hefridioù fiziet a zo reoù arvarus ha diaes da verañ. E doare ar SWAT met a-live broadel ez eo HRT.\nStaliet ez eo e Akademiezh an FBI e Quantico Marine Corps Base, e Stafford County, Virginia.\nPoliserien an HRT en ur viñsaskell\nE 1983 e voe krouet an HRT, betek-hen ne oa ket un unvez sivil enep-sponterezh. C'hoarioù-olimpek Los Angeles 1984 a oa kaset war-raok setu penaos e voe anat e vanke un unvez en doare-se. Ne oa ket ar c'hoant gant gournamant ar Stadoù-Unanet da welet ur grizenn wadus evel hini Munich e 1972 a welas 11 sportour izraelian lazhadeget gant sponterien goude ur skraperezh mac'hiaded.\nDre lezenn, an nerzh milourel ne c'hell bezañ implijet war tiriad ar Stadoù-unanet nemet dre urzh ar prezidant pe ar parlamant. Setu penaos e voe soñjet e doareoù stourm all. Setu petra a voe mammenn da grouidigezh an Hostage Rescue Team.\nHiziv-an-deiz ez eo ledanoc'h tachenn implij an HRT n'eo ket mui nemetken a-enep ar skraperezh mac'hiaded, bremañ e vez ivez an harzadennoù risklus, ambrougañ uhelidi ha raloc'h un implij war tachennoù-brezel a-benn harpañ an nerzhioù lu.\nAn HRT war lec'hienn ofisiel an FBI\n↑ 2/01/2013 Lec'hienn www.fbi.gov: An Hostage Rescue Team lodenn 1\n↑ 27/03/2013 Lec'hienn www.fbi.gov: An Hostage Rescue Team lodenn 6\nAdtapet diwar « https://br.wikipedia.org/w/index.php?title=Hostage_Rescue_Team&oldid=1795435 »\nNerzhioù polis SUA\nKemmoù diwezhañ degaset d'ar bajenn-mañ d'an 24 Mae 2018, da 10:29.


Comités de lecteurs brittophones | Golfe du Morbihan - Vannes agglomération\nDes escapades à vélo pour découvrir les 6 stations vertes de l’agglomération\nProgramme de réhabilitation des réservoirs d’eau potable de l’agglomération\nDevenez contributeur de la plateforme de vos savoir-faire « Bretagne culture et patrimoines – Glad ha sevenadurioù »\nGrande enquête sur le logement et l’accueil des étudiants de l’agglomération vannetaise\n⚠ Vigilance arnaque - Bacs de collecte\nComités de lecteurs brittophones\nL’agglomération, en partenariat avec Ti ar Vro Bro Gwened, vous propose de participer au comité de lecteurs brittophones qu’elle a mis en place cette année.\nDans sa politique de soutien aux langues de Bretagne, Golfe du Morbihan - Vannes agglomération souhaite favoriser et faciliter l’accès à la lecture en breton. Pour cela, elle a besoin de s’appuyer sur les structures du territoire qui sont concernées. C’est une occasion :\nPour les auteur.e.s : de se faire connaître des médiathèques partenaires, des établissements scolaires, des ateliers d’écriture ou d’apprentissage de la langue.\nPour les acteurs de la lecture publique : de mieux considérer les besoins, goûts et approches des brittophones.\nPour les élèves : de faire valoir leur apprentissage, d’exprimer leurs goûts,\nPour les « petits » : d’en apprendre des plus « grands » apprenants.\nPour tous : de montrer que notre langue est vivante, qu’elle doit être accessible.\nÀ L’ÉCOLE - EN ATELIER\nUn texte en 250 mots qui présente l’ouvrage : il aura été rédigé par vos élèves. Une vignette du livre ou une photo de l’auteur.e : ce sera une bonne occasion d’entrer en contact avec lui / elle.\nUne présentation sous forme audio ou encore mieux, vidéo : les élèves nous expliqueront leur choix : pourquoi ce livre, qu’ont-ils aimé, pourquoi… A vous de cadrer l’expression.\nContactez Agathe LOUIS - 06 21 90 25 52 - a.louis@gmvagglo.bzh\nDindan ar seizh uhel - Fañch Rebours\n1) Fañch Rebours\nFañch Rebours ganet e Paimpol e 1972hag o chom e Lanloup (22) zo ur skrivagner e galeg ha brezhoneg met ivez ur c'helenner e klas Galleg/Brezhoneg ha c'hoazh ur sonour ha memes ur politikour. Skriv a ra romantoù naturalist ha troet diàr ar mor. Da skouer, Krouman, Pimkalet ha Pimtener, pomperien e Breizh, Aline et moi ha dindan ar seizh avel.\n2) Ar bigi er XXvet kantved\nPal kentañ dindan ar seizh uhel zo diskouez penaos e oa ar mor d'ar mare-se. Un dore da c’houzout hiroc'h diàr benn ar vuhez war al listri-pesketa pe kenwerzh a oa ken niverus all war vor e penn kentañ an XXvet kantved.\n3) Petra eo dindan ar seizh avel ?\nUl levr get 66 pajennoù e lec'h e vez kavet : Dannevelloù : Avantur Aogust, mous d'an Island hag Avantur Klaoda, kabhornez vihan, tresadennoù brav get Agnès Guillot a vo e pep bajenn al levr. Met 'bez eus ivez displegadennoù ouzhpenn dedennus evit displeg traoù eus an danevelloù met e-barzh ar vuhez. Ha c'hoazh c'hoarioù meur war an istorioù hag an Istor.\n4) An danevell 1añ Avantur Aogust , mous d'an Island\nAvantur Aogust , mous d'an Island : Mont war vor evit e damm blijadur N'eo ket, evit gounit e dammig bara ha poaniañ evit en ober, ne lavaran ket ! Aogust zo o vont d'ober gwelloc'h anaoudegezh gant buhez kalet paotred ar Peskerezh vras er-maez d'an Island. Pebezh beaj evit ur mous ken yaouank ! Desket 'vez e-barzh an destenn 1añ e z'eus Aogust : Aogust Louarn ganet d'an 11 a viz Meurzh 1902 en Paol, e 1911 (e-pad an istor ) en d'eus Aogust 9 bloaz ur mous eo get vreur Erwan hag e genderv Adrian war ur bag, aze eo klañv Aogust, deskrivet eo ivez al lec'h. Arlerc'h e 'vez gwellet ar c'hapiten Frieg, ezomm en d'eus Aogust ur medisin, lest-ospital ar Saint-François d'Assise marteze ! Gwelet 'vez ivez buhez familh Aogust get e breudeur Erwan ha Loeiz, e vamm hag e c'hoant lakaat Aogust er skoll publik. Arlerc'h etre gwallhunvreoù, stokadennoù tri moraer e vo Aogust matoc'h. A benn ar fin e z'eus ur gourfenn skrid eus e vuhez e Alamagn ha Breizh\n5) An eil danevell\nEvit Klaoda avat, merc'h ur c'habiten kabhorner, ez eo un afer all. Hi ivez a raio un hir a veaj, tro-dro d'ar bed. Ha ne vo ket didrabas, me lavar deoc'h ! Gwelet e vez tro ar bed Klaoda, kavandennoù diaez ha ispisial en d'eus get e zud, dispartiet e vo eus anezhañ met skrivet 'vez geti e veaj, e pad ar veaj se e vo gwelet Gwenole un den ispisial eviti, tout Europa ha Kaledonia hag e distro.\nMORELET Aelig - 1añ7 - SFX\nBerrskrid al levr “Laetitia” get Yann-Fañch Jacq\nSkrivagner hag embanner ar yezh brezhoneg eo Yann-Fañch Jacq. Ganet e Konk-Kerne, Yann-Fañch oa ivez ur c’halvezour hag un desaver, labouret en doa e Kan ar Mor ivez. Dont a ray da vout rener hag e penn ur greizenn dudi e Treglorou e-pad 9 vlez. Eñ en deus paouezet da ganal rak cheñchet he doa e vouezh. Kelennet en doa ivez en ur skol Diwan. Kroget en deus da skriv levrioù e 2000. D’ar 17 a viz Gwengolo e 2016 en doa gounidet ar c’holier “Ordre de l’Hermine” get Emsavadur sevenadurel Breizh (Skol-Uhel ar Vro).\nBerrskrid al levr\nAl levr Laetitia oa bet skrivet getañ e 2018. El levr e konter istor Youenn David, un den kozh hag a vev en ur c’harter sioul. Youenn en deus savet e-pad un noz rak klevet en deus un trouz spontus. Kavet en deus daou den marv e-tal ur c’hroashent brudet evit bout danjerus. Neuze, divizet en deus gervel an archerien. An dez war-lerc’h, pa oa o pourmen nepell eus an ti, en deus kavet korf ur plac’h etre 18-20 vlez mes n’eo ket marv ar wech-mañ. N’en deus ket c’hoant mont d’an ospital neuze Youenn en deus divizet gervel he c’hoar klañvdiourez, da vout e-karg eus ar plac’h yaouank. Anvet eo Laetitia Le Gourrierec hag he zud, archerien anezhe, a vev e-tal karter Youenn : ar memes archerien en doa galvet un nebeud devezhioù araok, pa oa bet ar gwallzarvoud. An den kozh a zesk he doa kuitaet Laetitia ti he zud pa oa 16 vlez ha bremañ e oa dougerez. Furchal a ra Youenn en ur sal sport hag e ya da labourat el lec’h e vez distrujet ar c’hirri-tan evit e enklask. Mont a ra da gaout karr-tan Freddy, breur Laetitia. Eñ en doa goulennet 3 devezh araok (un devezh war-lerc’h ar gwallzarvoud e-kichen ti Youenn) da zistrujañ an oto ha lakaat anezhi e tammoù bihan. Er fin e vez kavet eo Paolo ha Freddy o doa c’hoant ober droug da Laetitia. Mes Youenn en deus diskoulmet an afer rak en arvest diwezhañ en doa enrollet komzoù Paolo ha Freddy ha kapiten ar polis oa ivez dirak an ti evit tapout anezhe\nA-dreuz ar c’hantvedoù - Herve Gouedard\nE 2014 e oa bet embannet an dastummad “A-dreuz ar c’hantvedou” skrivet get Herve Gouedard, da heul embann pep pennad al leoc’h er gelaouenn Ya ! etre miz Kerzu 2012 hag Eost 2013. Ennañ e kaver pennadoù berr a-ziwar temoù lies : elfennoù istorel, lec’hioù disanavet, istorioù tud pe savadurioù get un titl, un arroud, hag ur foto, pep hini renket hep urzh kronologel. Posubl eo kavout ur pennad war kêriadenn Asteriks war ur bajenn hag unan war un ti kastiz e Brest just goude. Aesoc’h eo neuze da lenn en ur gemer ur bajenn dre zigouezh pa hon eus un nebeud amzer. Liammet int neoazh get istor Breizh, karet get ar skrivagner, konter hag heñcher Herve Gouedard o taolenniñ istor hon bro get fent ,gwezh-a-vez en ur roiñ un danevellig. An darvoudoù meneget a zo berr ivez, da lâret eo ne padont ket ur bochad amzer, roet vez kalz munudou ha prientet vez anezhañ get ur savboent disheñvel doc’h hini un istorour. Evit tangwall Roazhon 1720 da skouer: ur gwallzarvoud distegnet get un elfenn-tan kouezhet war skolpoù koad e-barzh lab ur munuzer-koadgwashan tangwall istor ar gêr- klasket vez taolenniñ ar pezh c’hoarvezet en un doare da lakaat an dud da ijinañ an traoù evel en un istor bihan. Komzet vez ivez eus ar gouzañverien niverus ha graet vez ul liamm get an amzer a-vreman en ur aliañ an dud da gweladenniñ ar gêr evit divinout peseurt savadurioù e mesk ar re a welomp o deus treuzet ar gwalltan. Santet vez neuze pegen entanet ha dedennet eo ar skrivagner, hag an dra-se da bep pajenn, plijus eo da lenn neuze.\nLoeiza, BZG 1, Lise SFX, Gwened\nE-kreizh an noz ‘zo un danevell skrivet get Yann-Fañch Jacq\nE-kreizh an noz ‘zo un danevell skrivet get Yann-Fañch Jacq a zo deuet er-maez e miz Du 2020.\nMet piv eo Yann-Fañch Jacq?\nYann Fañch-Jacq oa ur c’helenner e skol Diwan e Penn ar bed ha resisoc’h e lise Karaez. Aet eo d’ar\nretred 4 bloaz ‘zo. Koulskoude, ouzhpenn kelenner eo an Ao. Jacq : skrivagner hag embanner eo ivez.\nSkrivet en deus danevellou evel « E-kreiz an noz » met ivez romantoù.\nE-pad an istor-mañ, heuliañ a reomp Dimitri a zo un daou ugent vloaz bennak anezhañ. Labouret en\ndeus get an divroidi e bro-C’hres e-pad bloavezhioù. Distroet eo e ker e dadoù e Saint Germain\nLembron e Puy-de-Dôme. E-pad un abardaevezh orajus, Dimitri a zo galvet get un den n’anavez ket. Pa diskrog ar bellgomz, mouezh ur plac’h eo a glev. Ar plac’h-mañ a zo Anvet Audrey. Graet he deus un niverenn fall. C’hoant he doa da c’hervel he mignonez Jessica a zo eviti un tu da dec’hout kuit eus he c’hudennoù. Goude ur c’hendiviz get Audrey, Dimitri a zesk un dra diwar-benn Audrey: he-unan emañ er gêr rak he mamm zo dalc’het ha ne c’hell ket bezañ distro d’ar gêr abalamour d’ar gorventenn.\nDesket en deus Dimitri un dra all hag a zo tristoc’h\nAudrey n’he deus james gwelet he zad. Tech’et en doa kuit hep he anavezout evel tad. E-pad tout an nozvezh, Audrey he deus kontet he buhez da Dimitri a oa aketus war tout ar poentoù. An daou a blij dezho bezan an eil gant egile hag an abadenn man a lak Dimitri da sonjal pegen plijus eo. O klevout he mouezh, tro-dro da 15 bloaz he deus. O kontañ o buhez e tizolont ne vevent ket ken pell an eil d’egile. Dibab a reont un deiz hag ul lec’h evit un emgav, e ti gar Issoire, ar gêr e-lec’h e vev Audrey. Pa erru Dimitri eno e ya en ostaleri « Table d’Arthur », just e-kichen ha kemer a ra ur bane kafe da c’hortoz Audrey. Ur servijerez a erru ha roiñ a ra da Zimitri ur gerig leusket get “ur plac’hig” ur c’hardeur a-raok. Ar gerig-mañ a servij da drugarekaat anezhañ evit an nozvezh he doa tremenet. Sinet e oa get Audrey.\nVoir l'actu en breton


Pajenn:Sales - Introduction d’ar Vuez devot.djvu/261 - Wikimammenn\nPajenn:Sales - Introduction d’ar Vuez devot.djvu/261\nd’ar Vuez Devot.\ngarantez-se e traou sot, vean, ha friol, evel pa hor be re anezi. Mæs Doue ar Barner bras-se, pehini en devoa reservet evintâ e-unan ar garantez eus hon eneou hepquen en anaoudeguez eus hor c’hreation, conservation, ha Redemtion, a c’houlenno ur gount rigolius meurbet eus ar brodigalite foll-se a reomp eus hor c’harantez : mar tle ober un examen quer piz eus ar c’homsou inutil, petra a raï-èn eus ar garanteziou inutil, impertinant, fol ha pernicius ?\nAr vezen craon a noas cals d’ar guini ha d’an douar pe en hini e vez plantet, abalamour o veza bras ma renn an druzoni eus an douar pehini ne ell quet goudese beza suffisant da vezur ar rest eus ar plant hac eus an traou-all a vez ebarz, e deliou a so quen teo ha quer stanq, ma reont un disheaul bras ha ma recevont an dremeniadet, pere evit discar ar frouez anezi a zeu da fouli ha da vreça tro var dro. An amourousdet-se a ra ar memes noas d’an ene ; rac dont a ra d’e occupi ha da denna e affectionou en hevelep-fæçon, na ell quet goudese beza suffisant da ober œuvr vad ebet : an deliou, da lavaret eo anantretienou, an amusamãchou hac ar rambreou eus an amourousdet-se a so quen ordinal ha quer frecant ma coller ha ma c’himpliger an oll amser ganto ; hac e rennont erfin quement a dentationou, a zistractionou, a suspicionou hac a evenamanchou--\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/261&oldid=118477 »\nKemmoù diwezhañ degaset d'ar bajenn-mañ d'an 7 Eos 2018, da 15:31.


Alpha Oumar Konaré - Wikipedia\nAlpha Oumar Konaré (ganet d'an 2 a viz C'hwevrer 1946) zo ur politikour malian, bet prezidant ar vro etre 1992 ha 2002.\nGoude e studioù e Bamako hag e Varsovia (Pologn) ec'h eas da skolaer e Kayes ha goude-se da gelenner-lise e Markala ha Bamako. Plediñ a reas abred gant ar politikerezh hag e 1967 e voe anvet pennsekretour yaouankiz an US-RDA (Union Soudanaise-Rassemblement Démocratique Africain), strollad politikel ar prezidant Modibo Keïta. Goude taol-Stad Moussa Traoré ec'h emezelas d'ar PMT (Parti Malien du Travail), ur strollad politikel kuzh. Koulskoude e teuas da vezañ ministr e 1978, betek e dilez e 1980.\nE miz Ebrel 1992 e voe dilennet da brezidant Mali (gant 69% eus ar mouezhioù en eil tro). Addilennet e voe e 1997 gant 96% eus ar mouezhioù dre ma oa boikotet an dilennadeg gant an darn vrasañ eus ar strolladoù politikel all.\nAlpha Oumar Konaré zo doktor honoris causa skol-veur Breizh-Uhel.\nAdtapet diwar « https://br.wikipedia.org/w/index.php?title=Alpha_Oumar_Konaré&oldid=1454227 »\nDernière modification le 3 Ebr 2013, à 02:28\nKemmoù diwezhañ degaset d'ar bajenn-mañ d'an 3 Ebr 2013, da 02:28.


Oppidom Corent - Wikipedia\nOppidom Corent, adsavadenn an neved.\nSavet eo bet oppidom Corent gant pobl c'halian an Arverned. Graet e vez ivez "Oppidum du Puy de Corent" anezhañ e galleg. En em ledañ a ra war tachenn kumun Corent ha war hini kumun Veyre-Monton, en departamant Puy-de-Dôme, en Aovergn.\nAdalek trede kard an Eil kantved kt JK e voe ac'hubet, e-pad maread diwezhañ La Tène pe Eil oadvezh an houarn, etre La Tène D1 ha maread August. Tamm-ha-tamm e voe dilezet goude Brezel Galia. Dindan beli an Impalaeriezh roman e voe adsavet ar santual a oa savadur koshañ an oppidom, ha lakaet en e gichen un teatr bihan, aleze kreiz ur gêr nevez hag a badas betek an IIIe kantved d'an nebeutañ.\nWar 50 hektar en em ledfe an oppidom. Abalamour d'ar c'havadennoù henoniel e soñjer e oa oppidom Corent kêr-benn an Arverned betek aloubadeg ar Romaned, pe dost. Gallout a rafe neuze bezañ Nemossos, ur gêr meneget gant Strabon en e Zouaroniezh.\n1 Istor ar furchadegoù\n1.1 Kavadennoù dre zegouezh ha dastumadegoù kentañ\n1.2 Furchadegoù Guichard ha Collis\n1.3 Furhadegoù Mathieu Poux\n1.4 Un troc'h er programm furchadegoù\n2 Frammoù dizoloet\n2.1 Ar santual\n2.2 Ar blasenn foran\n2.3 Savadurioù annezañ hag artizanerezh\n2.4 An teatr\n3 An oppidom ha keoded an Arverned\n3.1 Kêr-benn an Arverned?\n3.2 Corent, Gondole ha Gergovie\n3.3 Corent hag al lec'hiadoù all tost outañ\n4 Talvoudekaat al lec'hiad hiziv an deiz\nIstor ar furchadegoù[kemmañ | kemmañ ar vammenn]\nKavadennoù dre zegouezh ha dastumadegoù kentañ[kemmañ | kemmañ ar vammenn]\nAdalek an XIXvet kantved e vez labouret an douar war lein menez Corent. A-drugarez d'an aradegoù kentañ e voe dizoloet artefaktoù henoniel bihan, ha goude-se e krogas ar furchadegoù henoniel ken abred ha kreiz an XIXvet kantved.\nDa c'houde e voe boulc'het enklaskoù nevez er bloavezhioù 1930, gant daou brantad furchadegoù: unan e 1935 hag unan all etre 1937 ha 1939. E-pad an holl enklaskoù-se e oa bet dastumet kalz pezhioù henoniel, a voe implijet evit sevel ur c'hinnig kronologiezh kentañ. Diskouezet o doa ivez pegen ledan e oa tachenn ar gêr.\nFurchadegoù Guichard ha Collis[kemmañ | kemmañ ar vammenn]\nEnklaskoù nevez a grogas dre ur rummad arglaskerezh e 1988, heuliet gant sondadegoù e 1991 dindan renerezh Vincent Guichard (rener Kreizenn Henoniezh European Bibracte) ha John Collis (kelenner emerit eus skol-veur Sheffield). Ar sontadegoù-se a dalvezas da vuzuliañ pegen stank e oa an aspadennoù e lec'h-mañ-lec'h, ha dre-se da dermeniñ takadoù strishoc'h, ar re binvidikañ, e-kreiz an oppidom dreist-holl.\nWar an dachenn-se e voe aozet furchadennoù astennidikoc'h e 1992-1993, dindan renerezh an hevelep henoniourien, ha dizoloet ganto ar santual galian-ha-roman. Ne oa ket sklaer c'hoazh pegen bras e oa, met war a hañvale e veze goloet an dachenn labour-douar a-bezh gant framm ar savadur, da lavaret eo e c'halle bezañ 60 metr hed.\nFurhadegoù Mathieu Poux[kemmañ | kemmañ ar vammenn]\nFurchadegoù all a voe dalc'het e 2001 war ar santual, dindan renerezh Mathieu Poux, kelenner e skol-veur Lumière Lyon 2. Bep bloaz e voent kendalc'het betek 2008. A-drugarez dezho eo bet savet ar braz eus hon anaoudegezh eus oppidom Corent.\nEtre 2001 ha 2005 ez eus bet graet enklaskoù tro-dro d'ar santual. Lakaet eo bet e vent war-wel, resisaet ha ledanet e gronologiezh kenkoulz hag e bazennoù tiraozañ. Diazez ar santual a voe adwelet e oad, savet ma oa bet en IIvet kantved moarvat, just a-raok aloubadeg an tiriad deuet da vezañ Narbonnaise ur wech lakaet dindan beli Roma.\nE 2004 e voe kroget da furchal e-kichen ar santual, war un dachenn stok ouzh e voger norzh, ha kendalc'het a reas an henoniourien gant al lec'h-se betek 2007. Kadarnaet e voe an enklask gant un ouzhpennadenn e 2008. Dizoloadenn ur c'harter artizaned ha brientinien a voe disoc'h ar rummad furchadegoù-se. Klotañ a rae o amzeriatadurioù gant disoc'hoù an enklaskoù war ar santual, war-bouez ur poent: dilezet e voe karter an artizaned a-raok trede maread August war a seblant.\nDaoust d'an disoc'hoù-se e chomas an enklaskoù a-sav e 2009.\nUn troc'h er programm furchadegoù[kemmañ | kemmañ ar vammenn]\nPa oa chomet a-sav ar programm furchadegoù e reas Kuzul departamant Puy-de-Dôme (perc'henn al lec'hiad abaoe 2007) labourioù talvoudekaat evit degemer gwelloc'h ar weladennerien. Gant Magali Garcia, doktoradez er skol-veur Lumière Lyon 2, e veze evezhiet al labourioù. Dre zegouezh e voe dizoloet aspadennoù un arouez-trec'h brezel a live gant peribol ar santual: pevar skoed pep a umbo ganto, ur roched houarn, ur c'hleze, hag un asagn brezel stumm ur hoc'h-gouez dezhañ, graet gant tol arem. Nepell diouzh ar gavadenn-se e voe dizoloet teir gwalenn aour. Pep tra a oa e-kichen penn norzh ar savadur.\nE 2010 e krogas ar furchadegoù adarre, kreizennet war un takad e reter ar santual, en ul lec'h a hañvale bezañ ur blasenn vras. E-pad tri bloaz e kendalc'has an henoniourien gant an hevelep programm, tro-dro d'ar blasenn.\nAbaoe 2013 eo aet al labourioù furchal war-ru ar c'hornog, en tu all d'ar santual. Tiez eus ar maread galian-roman a zo bet kavet, ar pezh a ziskouez ne oa ket bet dilezet ar gêr penn-da-benn goude aloubadeg ar Romaned.\nFrammoù dizoloet[kemmañ | kemmañ ar vammenn]\nAmañ ne vo gwelet nemet frammoù an oppidom er ster strizh, da lavaret eo re eil oadvezh an houarn.\nAr santual[kemmañ | kemmañ ar vammenn]\nFramm koshañ maread La Tène eo ar santual war oppidom Corent. War a seblant eo bet savet an oppidom tro-dro d'ar santual just-a-walc'h. Bez eo ivez ar savadur anavezet nemetañ a chomas goude d'ar gêr bezañ dilezet e mare aloubadeg ar Romaned, pa voe treuzkaset er galloud politikel da Gergovie, ha diwezhatoc'h da Augustonemetum (a zeuas da vezañ Clermont-Ferrand). E-pad ouzhpenn pevar c'hantved eo chomet ar santual a-sav, savet ma oa bet en IIvet kantved a-raok J-K ha dilezet da vat en IIIde pe er IVe kantved goude J-K.\nUr c'hloz pervarc'hornek eo, etre 42 m ha 45 m hirder dezhañ, gant ur porched mentek er reter. Er maread galian e veze kinklet gant klopennoù loened aberzhet ha gant arouezioù-trec'h brezel savet gant armoù peurgetket, evel an hini adkavet e-kerzh labourioù talvoudekaat al lec'hiad. War goll ez ae ar c'hustum-se neoazh er bed galian da mare krouidigezh al lec'hiad, ha neuze e kreder e talveze santual Corent evit aberzhoù kengouviadelezh peurvuiañ.\nSavet e oa bet ur peulgae da grouiñ ar c'hloz da zigentañ, e kart diwezhañ an IIvet kantved a-raok J-K d'an diwezhatañ. Termenet mat e oa an douar sakr neuze. Fozioù a oa endeo a-raok ar peulgae ha marteze e oant bevenn goshañ ar santual. Un nebeud elfennoù adkavet er fozioù a ro da soñjal o dije gellet bezañ toullet en IIIde kantved a-raok J-K, pell mat a-raok ar peulgae, met n'eo ket niverus a-walc'h an elfennoù-se evit d'an henoniourien ober o soñj hep mar ebet. Cheñchamantoù a voe degaset tro-dro -80: skarzhet ar peulgae ha staliet en e blas ur c'haliri ventek goloet, graet gant peulioù engroaz liammet etrezo gant teilhas. Un doare muzuliañ gresian a voe implijet evit renkañ ar c'holonennoù en diabarzh hag aozañ ur mont e-barzh 6 m ledander. Brasaet al lec'h sakr un tammig bihan kement hag ober, hirder ur c'hostez o tizhout 50 m. Daou savadur relijiel bihan a oa ivez abaoe ar penn-kentañ, etre 8 ha 10 m hirder dezho, hag a veze implijet evit aberzhiñ loened (e savadurig an norzh) hag añforennoù, o "tibennañ" anezho (e savadurig ar Su). Nepell diouto e oa ivez poulloù da skuilhañ gwin d'an doueed. Soñjal a reer e talveze ar gwin, skuilhet en douar ha lonket gantañ, da reiñ plijadur da doueed an douar, pa dalveze ar c'hig devet da reiñ boued da doueed an oabl abalamour ma pigne ar moged en aer. Evel-just ne veze roet nemet al lastez, an tammoù gwellañ a veze miret da vezañ debret pa veze frikoioù. E-kichen an trepas eo bet kavet un ataler moneiz a-drugarez d'ar pezhioù c'hwitet ha d'ar gennoù. Chañsoù zo evit ma vefe bet krouet aze ar pezhioù arem graet "pezhioù al lern" anezho.\nGoude Brezel Galia e voe kemmet c'hoazh savadur ar santual, leuniet ar fozioù, ha lakaet e plas ar c'haliri goad unan mañsonet savet gant maen-raz. Ar steuñv avat ne fiñvas ket, met pep tra a voe adsavet gant maen en diabarzh.E 2004 e kavas ar furcherien ur brastres a ziskoueze ar santual en e sav. E dibenn an IIvet kantved goude J-K e voe grat ar c'hemm tisaverezhel diwezhañ. Diskaret e voe ar peribol mañsonet, ha tamm ha tamm e voe savet ur porched mentek. Bodet e voe an daou savadur kehelel en ur fanum nemetken, klasel e steuñv, gant ur cella hag ur c'haliri a-gostez, e-tal ar mont-e-barzh.\nAr blasenn foran[kemmañ | kemmañ ar vammenn]\nE 2010 e oa bet kadarnaet ledander ar blasenn vras foran. Stumm un trapez a oa dezhi. War a hañval ne oa savadur ebet warni. 4000m2 a vefe he gorread. Ur porched a oa en he fenn reter, evel ur eilenn eus porched ar santual. Moarvat e oa bet kempennet ar blasenn el lec'h-se abalamour ma oa uheloc'h ar substrad roc'h aze. Labourioù a oa bet graet evit e ingalañ.\nPlasenn vras Corent a oa heñvel he zalvoudegezh ouzh hini un agora gresian pe ur forum roman. Estreget an obererezhioù kenwerzh hag artisanel liammet ouzh ar savadurioù tro-war-dro, e veze bodet engroezioù, stank an dud enno, pa veze dalc'het darvoudoù relijiel pe politikel a-bouez.\nSavadurioù annezañ hag artizanerezh[kemmañ | kemmañ ar vammenn]\nDiavaez ar santual a zo krog ivez da vezañ tachenn-labour an henoniourien e 2004, gant ur sontadeg, hag e 2005, gant gwir furchadegoù. Kavet e vez savadurioù, graet tiez brientinien anezho.\n"Annez A" a voe graet eus an hini kentañ. Emañ e Norzh ar santual, en tu all eus un hent a dremene a-hed ar peribol. Bez eo annez A ar framm disakr kentañ adkavet. Ken kozh hag an oppidom eo, met kemmet e oa bet tro-dro 80 a-raok J-K ha dilezet goude Brezel Galia, e penn-kentañ ren August, pa voe lakaet da gêrbenn al lec'h a zeuas da vezañ Clermont-Ferrand. A-drugarez d'ar pezhioù henoniel adkavet ennañ e c'haller ober un annez brientinien anezhañ. Ar pezhioù nevesañ a ziskouez pegen pell e oa aet levezon ar sevenadur roman: da skouer e c'hall brochennoù aour kavet e 2005 bezañ re un ofiser eus an arme roman. Sielloù eus dibenn maread Republik Roma a zo bet kavet ivez en hevelep annez.\nUn eil annez, ken kozh hag an annez A, hag anvet "annez B", a zo dezhañ stumm ur savadur bras ouzhpenn 240m2 e hirder, gant ul lochig, ur porzh hag ur c'hloz. Gant an henoniourien ez eus bet adkavet roudoù anat buhez un tiegezh, artisanerezh, labour sevel traoù bihan evel diñsoù ha perlez, ha dreist-holl lastez ul labour kigerezh. Tro-dro -80 avat e oe distrujet ar savadur ha savet en e blas daou framm skañvoc'h.\nPelloc'h er reter, e norzh ar blasenn vras, ez eus un hollad savadurioù ("Kemplezh C") strollet tro-dro d'ur porzh kreiz 120 m2. Roudoù ur vuhez liesseurt a zo bet kavet eno, kenwerzh, artisanerezh (kavet ez eus bet moneiz, jetoueroù kontouriezh, tammoù balañsoù), ha meur a ataler artisan pe stal marc'hadour, pep ur porched dezhañ, dasparzhet e pevar c'hoc'hu 20m hed dezho en-dro d'ur blasenn-marc'had. Anavezet eo bet govell ul labourer arem a brodue bravigoù gant ur forn hag un annevig war ur pilgos koad, hag ivez ataler ur c'halvez hag hini ur boser. Nepell ez eus ur savadur a-us d'ur c'hav, a oa, o welet an elfennoù a leunie anezhañ, un davarn pe stal ur marc'hadour gwin (tammoù añforennoù gwin, picheroù, gobedoù, skudilli). An niver a jetoueroù kontouriezh a-stlabez en holl frammoù-se a lak war-wel o implij evit ar c'henwerzh. Evel frammoù all an oppidom e voe adsavet penn-da-benn savadurioù ar "c'hemplezh C" e kart kentañ ar c'hentañ kantved a-raok J-K. O steuñv a ro da soñjal en ur macellum, ur marc'had roman gant e blasenn hag e stalioù, an tabernae.\nA-drugarez d'ar furchadegoù nevez e 2010 e voe dizoloet tiez all, evel ar "savadur K" a ziskouez bezañ koulz un ti brientinien hag ul lec'h-labour artisanel. Adkavet ez eus bet ar wech-se ostilhoù da labourat al lêr, marteze re ur c'here-maneger ispisialiset en ober gavrgen.\nAn teatr[kemmañ | kemmañ ar vammenn]\nE miz gwengolo 2011 e voe kavet un teatr galian-roman, stumm un houarn-marc'h dezhañ. Ar pezh a zo dibar gantañ eo ar savadur all adkavet dindanañ, heñvel a stumm met graet gant koad, ha savet pa oa dizalc'h ar vro c'hoazh. Ne ouezer ket da betra e servije da vat. Evit ar poent e ijiner e roe bod da emvodoù politikel an Arverned, hag e c'halle betek 200 den kemer perzh.\nEstreget frammoù oppidom dibenn oadvezh an houarn a zo: kavet ez eus bet ivez roudoù annezidi evit oadoù koshoc'h, met n'eus tamm kendalc'h ebet etre al liveoù ragistorel, liveoù oadvezh an arem ha liveoù oadvezh an houarn. Savet eo bet ar santual war un dachenn dieub eta. Moarvat e voe krouet gant ar roue arvern Luernos, pe gant e vab Bituitos a-raok dezhañ bezañ trec'het ha divroet dre ret da Roma. Pezhioù moneiz gant lern a zo bet adkavet er santual, ha "Luernos" a dalve "Louarn" e galianeg.\nDa c'houde e voe savet karterioù artisanerezh ha tiez, d'an hevelep mare tamm-pe-damm (La Tène D1). Pep tra war lec'hiad Corent a ro deomp da soñjal e voe urzhiet krouidigezh ar gêr hervez ur steuñv prientet en a-raok. Koad ha douar az ae d'ober ar savadurioù, war frammoù koad ha peulioù douger. Aozet e oa ar parselloù war ahelioù Norzh-Su ha Reter-Kornog.\nAdsavet e voe ul lodenn eus an oppidom hervez ur steuñv disheñvel un tamm tro-dro 100 a-raok J-K, ar c'hemplezh C peurgetket. Troet e voe ahelioù ar parseloù war-zu ar c'hornorg. Da c'houde ne voe na bihanoc'h na brasoc'h ment ar gêr. Graet e vez "stad klasel Corent" eus ar stad nevez-se gant an henoniour Mathieu Poux, e-kar ar furchadegoù. Marteze eo abalamour da brezel ar Gimbres (109-105 a-raok J-K) e voe kemmet steuñv ar gêr.\nAdsavet e voe c'hoazh etre 80 ha 7° a-raok J-K, d'ur mare ma oa krog an Arverned da implijout doareoù sevel sevenadurioù ar mor Kreiz-Douar. "Meinet" a vez graet eus ar stad-se, rak mein a veze impljet er savadurioù. Er gêr "meinet" se e tapas Celtillos ar galloud hag e voe lazhet, hag aze ivez e kreskas Verkingetorix, war a greder d'an nebeutañ.\nE marevezh Brezel Galia e chomas stabil a-walc'h steuñv an oppidom, war-bouez ar santual, a voe adnevesaet penn-da-benn. Met war ziskar ez eas buan, rak Gergovie az ea war gresk ha marteze ivez abalamour d'ur gêr nevez, Augustonemetum/Clermont-Ferrand.\nDindan beli ar Romaned e chome un tolpad en-dro d'ar santual. Etre 2013 ha 2014 e voe adkavet ar savadurioù-se, ma À l'époque romaine, le site est encore occupé par une agglomération romaine centrée autour du sanctuaire et du théâtrnsonet, gant kavioù, ha gant un ataler poder. Kemmet e voe steuñv ar santual ur wech ouzhpenn, e 200, hag e voe implijet betek ar IVe kantved.\nAn oppidom ha keoded an Arverned[kemmañ | kemmañ ar vammenn]\nKêr-benn an Arverned?[kemmañ | kemmañ ar vammenn]\nOppidom Corent an hini eo a vefe anezhañ aspadennoù kêr-benn an Arverned pa oa c'hoazh dizalc'h ar bobl-se. Hervez Strabon e oa lec'hiet ar gêr-benn war ribl ur stêr, graet gantañ al Liger anezhañ, met a oa an Allier e gwirionez sur-a-walc'h. Nemossos eo anv ar gêr-benn roet gant Strabon. Talvezout a rafe kement a "troet war-zu an neñv" e galianeg. Met oppidomoù all a c'hall bezañ bet kêr-benn an Arverned ivez, rak moarvat n'eo ket bet stabil tre o aozadur tiriadel. Menegomp amañ Aulnat-Gandaillat, pe "ar maen-harz bras". En em ledañ a rae war 150 hektar, etre an trede hag an eil kantved a-raok J-K.\nPa voe savet ar santual e voe treuskaset ar galloud politikel da Gorent, war an oppidom nevez. Ne ouier ket hag eñ e voe staliet ar galloud diouzthu pa voe savet ar santual nevez pe un tammig diwezhatoc'h, da lavaret eo pa voe dilezet oppidom Aulnat. Ar pezh a chome eus oppidom Aulnat az eas da get gant aloubidigezh ar Gimbres. Ur pennad-skrid gant Poseidonios, diwar-benn ar roue Luern, a c'hallfe tennañ sa vare krouidigezh kêr Corent:\n"Evitañ da vezañ karet gant ar werin e veaje Luern war ur c'harr a-reuz ar vro, ha kas a rae aour hag arc'hant d'ar Geletd diniver az ae war e lerc'h. Lakaat a rae da glozañ ur gorread 12 stad karrez da vezañ staliet warnañ bresadoù boeson ker-ruz, ha kement a voued ma c'halle kement hini a felle dezhañ mont e-barzh ha tañvañ ar predoù, e-pad meur a zevezh, disehan."\nNepell a-raok Brezel Galia e hañval ar galloud politikel bezañ tremenet da Gergovie, marteze diwar volontez ar brientin Epasnactos. Aze e vefe abeg diskar oppidom Corent. e -30, pa voe adaozet Galia gant Marcus Vipsanius Agrippa, en em gavas ar galloud en Augustonemetum, Clermont-Ferrand hiziv-an-deiz, dilezet Gergovie ha kouezhet Corent diwar e statud kent.\nCorent, Gondole ha Gergovie[kemmañ | kemmañ ar vammenn]\nOppidomoù Corent, Gergovie ha Gondole a zo tost tre an eil re ouzh ar re all. N'eus nemet 7 kilometr pellder etrezo. A-fed amzer int tost ivez, o vezañ ma oant bet o c'henvevañ e-pad meur a zekvloaziad. Padal n'eus bet meneget hini ebet eus an div gêr all pennad Caesar diwar-benn emgann Gergovie. Ha peseurt darempred a oa etre an teir c'hêr-se a-benn-ar-fin?\nMathieu Poux en deus kinniget ur mennozh nevez: un oppidum nemetken a vefe, met digor ha graet gant lodennoù distag, ennañ Gergovie kenkoulz ha Corent ha Gondole. Corent an hini eo a vefe ar greizenn bolitikel, Gondole ar greizenn genwerzh hag artisanerezh, ha Gergovie ul lec'h-kreñv gouestlet da zifenn an hollad. Ur "meta-oppidom" a zo bet graet eus an teir c'hêr asambles. Ar meta-oppidom-se a vefe neuze "Gergovie" Caesar, hag en defe staliet e arme en e greiz, dirak al lec'h nemetañ a chome difennet, da lavaret eo al lec'h-kreñv anvet Gergovie hiziv-an-deiz. Corent-Nemossos a vefe neuze kreizenn bolitikel ar meta-oppidom Gergovie.\nUr soñj all, simploc'h, a vez difennet gant ar c'hazetenner Jean Baruch. Hervezañ e vefe ret klask roudoù emgann Gergovie e Corent, hag e vefe Corent ha Gergovie an hevelep lec'h. Yaouankoc'h e vefe lec'hiad Gergovie, lakaet da kêr-benn an Arverned etre diskar Corent ha krouidigezh Augustonemetum. Dizemglevioù a zo c'hoazh war ar poent-se ha dre vras n'eo ket degemeret savpoent Jean Baruch gant ar skiantourien.\nForz penaos e c'haller lavaret e oa luziet an darempredoù etre teir c'hêr keoded an Arverned e maread La Tène. Dre ma'z eus bet kaset furchadegoù war takadoù-karg disheñvel (mogerioù-difenn, karter artisanerezh ha kreizenn ventek) e chomo amsklaer an darempredoù-se e-pad ur pennadig c'hoazh. War a seblant e oant liammet dre ur rouedad hentoù mentek, hag e chom lodennoù anezho e rouedad hentoù an deiz a-vremañ.\nCorent hag al lec'hiadoù all tost outañ[kemmañ | kemmañ ar vammenn]\nLec'hiadoù arkeologel c'hoazh a zo tost ouzh Corent, hag e c'heller klask liammoù etrezo. Menegomp amañ beredeg c'halian-roman Le Martres-de-Veyre, graet furchadegoù enni e penn-kentañ an XXvet kantved, brudet evit bezañ miret mat-tre an aspadennoù organiek, dreist-holl ar c'hoad hag al lêr. Marteze e teu pezhioù lêr zo eus oppidom Corent.\nMenegomp ivez porzh ar Bay, kempred d'an oppidom.\nNepell diouzh Corent e oa ul lec'h a-bouez evit ar mirout greun en oadvezh an houarn, dizoloet e 2015: ur mil bennak a siloioù, pep hini gouest da zegemer etre 0,5 hag 1,5 tonenn edaj. Staliet int war un takad douar-pri, e-kichen ur stank kozh. Teir gwech brasoc'h eo al lec'hiad-se eget ar re kavet en Alamagn, e Berry pe e Katalonia kempred dezhañ.\nTalvoudekaat al lec'hiad hiziv an deiz[kemmañ | kemmañ ar vammenn]\nGant kuzul departamant Puy-de-Dôme eo bet prenet tachenn ar santual ha kaset en deus labourioù evit gallout degemer gweladennerien ha diskouez dezho penaos e oa al lec'h.\nDiskouezet eo bet ar pezhioù henoniel kavet e Corent, e Lezoux, e mirdi departamant ar pri-poazh, etre ar 24 hag an 30 a viz Gwengolo 2011, da-geñver un diskouezadeg diwar-benn oppidom Corent.\nPezhioù all zo bet diskouezet e Pariz, e Keoded ar Skiantoù hag ar Greanterezh (e Park ar Villette) en diskouezadeg "Gaulois, une exposition renversante", eus an 19 a viz Here d'an 2 a viz Gwengolo 2012.\nFilmoù ha filmoùigoù diwar-benn lec'hiad Corent a zo bet produet gant Court-Jus Production.\nAdtapet diwar « https://br.wikipedia.org/w/index.php?title=Oppidom_Corent&oldid=1960624 »


Llandecwyn - Wikipedia\nLlandecwyn zo ur geriadennig hag ur barrez eus Kembre, e kontelezh Gwynedd. E kumuniezh Talsarnau emañ.\nEmañ Llandecwyn e gwalarn korn-bro Ardudwy, war lez ar stêr Dwyryd. En em astenn a ra ar barrez eus ar mor betek torgennoù ar Rhinogydd.\nEr Grennamzer e oa e kombod Ardudwy Uwch Artro. Hervez ar richenn e oa bet savet ur peniti eno gant sant Tecwyn er VIvet kantved. An iliz a weler bremañ a voe savet e 1879, met araozi e oa un iliz eus ar Grennamzer eno. Eus an iliz e weler aber an Dwyryd, ar mor ha Portmeirion. Strewet eo tiez Llandecwyn war ar maez en-dro dezhi. Tremen a ra Hent-houarn Arvor Kembre dre Llandecwyn.\nAdtapet diwar « https://br.wikipedia.org/w/index.php?title=Llandecwyn&oldid=1770746 »\nKemmoù diwezhañ degaset d'ar bajenn-mañ d'an 24 Gwe 2017, da 10:57.